(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΑ΄

Πέμπτη 2 Νοεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Ελληνικού και το 23ο Δημοτικό Σχολείο Κερατσινίου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 3 Νοεμβρίου 2017, σελ.
3. Συζήτηση επικαίρων ερωτήσεων:
 α) Προς τον Υπουργό Εσωτερικών:
 i. με θέμα "Συμμετοχικός Προϋπολογισμός", σελ.
 ii. σχετικά με το Πρόγραμμα "Βοήθεια στο Σπίτι" και τη μετατροπή των συμβάσεων των εργαζομένων σε αορίστου χρόνου, σελ.
 β) Προς τον Υπουργό Οικονομίας και Ανάπτυξης, με θέμα "Απειλή λουκέτου για χιλιάδες αρτοποιεία", σελ.
 γ) Προς τον Υπουργό Αγροτικής Ανάπτυξης και Τροφίμων:
 i. με θέμα: "Συνεχίζεται η αδικία σε βάρος των επιλαχόντων νέων αγροτών", σελ.
 ii. με θέμα: "Η αγωνία των επιλαχόντων Νέων Αγροτών συνεχίζεται", σελ.
 iii. με θέμα: "Κατασκευή φράγματος στο πλατύ Νομού Ρεθύμνης, αγωγού μεταφοράς νερού στη Μεσσαρά και αρδευτικού δικτύου στο Πλατύ Δήμου Αμαρίου Νομού Ρεθύμνης, σελ.
iv. με θέμα: "Μέτρα για τα κρούσματα ευλογίας σε κοπάδια αιγοπροβάτων στη Λέσβο", σελ.

ΠΡΟΕΔΡΕΥΩΝ ΚΑΜΜΕΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΜΜΕΝΟΣ Δ. , σελ.

Β. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΑΡΑΜΠΑΤΖΗ Φ. , σελ.
ΓΕΩΡΓΑΝΤΑΣ Γ. , σελ.
ΚΑΒΒΑΔΙΑ Ι. , σελ.
ΚΑΤΣΩΤΗΣ Χ. , σελ.
ΛΥΚΟΥΔΗΣ Σ. , σελ.
ΜΑΥΡΑΓΑΝΗΣ Ν. , σελ.
ΣΚΟΥΡΛΕΤΗΣ Π. , σελ.
ΣΥΝΤΥΧΑΚΗΣ Ε. , σελ.
ΤΑΣΣΟΣ Σ. , σελ.

Γ. ΠΑΡΕΜΒΑΣΕΙΣ:
ΚΑΜΜΕΝΟΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΑ΄

Πέμπτη 2 Νοεμβρίου 2017

Αθήνα, σήμερα στις 2 Νοεμβρίου 2017, ημέρα Πέμπτη και ώρα 9.34΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΔΗΜΗΤΡΙΟΥ ΚΑΜΜΕΝΟΥ**.

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-11-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Κ΄ συνεδριάσεώς του, της Τετάρτης 1 Νοεμβρίου 2017, σε ό,τι αφορά την ψήφιση στο σύνολο του σχεδίου νόμου «Τροποποίηση του ν.2939/2001 για την εναλλακτική διαχείριση των συσκευασιών και άλλων προϊόντων, προσαρμογή στην Οδηγία 2015/720/ΕΕ, ρύθμιση θεμάτων του Ελληνικού Οργανισμού Ανακύκλωσης και άλλες διατάξεις».

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Νομού Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την πρώτη με αριθμό 161/30-10-2017 επίκαιρη ερώτηση πρώτου κύκλου της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Ιωαννέτας (Αννέτας) Καββαδία προς τον Υπουργό Εσωτερικών, με θέμα: «Συμμετοχικός προϋπολογισμός».

Παρακαλώ, κυρία Καββαδία, έχετε τον λόγο για δύο λεπτά.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Σας ευχαριστώ, κύριε Πρόεδρε.

Κύριε Υπουργέ, ο ΣΥΡΙΖΑ ήδη στις προγραμματικές του θέσεις, αλλά και δια στόματος του Πρωθυπουργού στις πρώτες του δηλώσεις αμέσως μετά τον σχηματισμό Κυβέρνησης, συμπεριέλαβε στις άμεσες προτεραιότητές του την αναθεώρηση του θεσμικού πλαισίου που διέπει την τοπική αυτοδιοίκηση, καθώς και τη σχέση αυτής με την κεντρική διοίκηση. Με τον τρόπο αυτό η Κυβέρνηση και το κόμμα μας θέλησαν να καταδείξουν τη σημασία που έχει για την Αριστερά ο αυτοδιοικητικός θεσμός.

Στο πλαίσιο ακριβώς αυτών των προτεραιοτήτων με το άρθρο 5 του ν.4368/2016 συστάθηκε επιτροπή για την αναθεώρηση του θεσμικού πλαισίου της τοπικής αυτοδιοίκησης, τα πορίσματα της οποίας έχουν πλέον δοθεί σε δημόσια διαβούλευση.

Ακριβώς στο πλαίσιο αυτής της διαβούλευσης και εν όψει των τελικών αποφάσεων, τις οποίες επεξεργάζεται η ηγεσία του Υπουργείου, θεώρησα χρήσιμο να επαναφερθεί στο προσκήνιο η πρόταση περί θεσμοθέτησης διαδικασιών συμμετοχικού προϋπολογισμού στη λειτουργία των αυτοδιοικητικών οργάνων, μια πρόταση που ήδη από τη δεκαετία του 1990 συμπεριλαμβάνεται στις προτάσεις και την ατζέντα της ανανεωτικής και ριζοσπαστικής Αριστεράς.

Ενδεικτικά να πούμε ότι εφαρμόζεται σήμερα σε έναν διαρκώς αυξανόμενο αριθμό ευρωπαϊκών πόλεων, όπως η Κόρδοβα, η Σεβίλλη, σε δήμους γύρω από τη Βαρκελώνη, τη Ρώμη, τη Νάπολη, τη Βενετία, σε δήμους του Μιλάνου, στην ευρύτερη περιοχή του Μάντσεστερ, το Βερολίνο, το Πουατιέ, σε δήμους του Παρισιού. Αν δεν κάνω λάθος, περίπου χίλιες πόλεις παγκοσμίως -ογδόντα εξ αυτών στην Ευρώπη- έχουν υιοθετήσει ως σήμερα -σε παραλλαγές, βεβαίως- διαδικασίες κατάρτισης συμμετοχικών προϋπολογισμών».

Σε όλες αυτές τις πόλεις, όπου υλοποιήθηκε ο συμμετοχικός προϋπολογισμός, δόθηκε στους δημότες η δυνατότητα να παρεμβαίνουν πριν τη λήψη αποφάσεων, καταθέτοντας τη γνώμη τους, η οποία δεν είχε μόνο συμβουλευτικό χαρακτήρα, αλλά είχε και αποφασιστικό ρόλο, πάντα, βεβαίως, υπό συγκεκριμένες προϋποθέσεις. Έτσι, μέσω αυτής της διαδικασίας, διευρύνθηκε η λαϊκή συμμετοχή στα ζητήματα που αφορούν την καθημερινότητα και έγιναν βήματα προς την κατεύθυνση μιας πιο αμεσοδημοκρατικής σχέσης πολιτών και εξουσίας.

Είναι σαφές ότι η σχεδιαζόμενη νομοθέτηση της απλής αναλογικής στις δημοτικές και περιφερειακές εκλογές θα αποτελέσει ένα γενναίο βήμα στην καταπολέμηση κακοδαιμονιών που εμφανίζονται στον θεσμό της τοπικής αυτοδιοίκησης. Πιστεύω, όμως, ότι και η υιοθέτηση, με συγκεκριμένες, βεβαίως, δικλείδες ασφαλείας, του συμμετοχικού προϋπολογισμού» στους δήμους και τις περιφέρειες της χώρας, είναι δυνατόν να παίξει έναν πολύ σημαντικό ρόλο στην επανάκτηση της εμπιστοσύνης και της συμμετοχής των πολιτών σ’ αυτό που ονομάζουμε «δημόσια σφαίρα».

Περιμένω, λοιπόν, με πολύ ενδιαφέρον την απάντησή σας στην ερώτηση μου περί του αν σκέπτεστε να συμπεριλάβετε διαδικασίες συμμετοχικού προϋπολογισμού και σε ποιο βαθμό στις άμεσες νομοθετικές σας πρωτοβουλίες.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύρια Καββαδία.

Κύριε Υπουργέ, έχετε τον λόγο για την πρωτολογία σας, για τρία λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κυρία Καββαδία, είναι αλήθεια πως με πρωτοβουλία της Κυβέρνησής μας και ύστερα από μία πρωτόγνωρη για τα ελληνικά δεδομένα διαδικασία ανοιχτού διαλόγου και διαβούλευσης, βρισκόμαστε στην τελική φάση της διαμόρφωσης ενός σχεδίου βαθιών αλλαγών στο σημερινό θεσμικό πλαίσιο της τοπικής αυτοδιοίκησης.

Πρόκειται για μία συζήτηση που δεν βασίζεται στο πόρισμα αυτής της επιτροπής που αναφέρατε, η οποία έχει ολοκληρώσει τις εργασίες της από τον προηγούμενο Φεβρουάριο, αλλά για μία συζήτηση που έχει ξεφύγει πολύ πιο πέρα από τα όρια αυτής της επιτροπής, η οποία συνεχίζεται και γίνεται καθημερινά με διάφορους τρόπους είτε με απ’ ευθείας επικοινωνίες με τους εκλεγμένους στην αυτοδιοίκηση δημάρχους και περιφερειάρχες, είτε με τα συλλογικά τους όργανα, είτε με τους ίδιους τους πολίτες.

Θεωρώ ότι παρά τα αντικειμενικά δύσκολα εμπόδια μέσα στο σημερινό δύσκολο πλαίσιο της σφιχτής δημοσιονομικής πολιτικής, υπάρχουν αλλαγές που είναι ώριμες να γίνουν στο πεδίο της τοπικής αυτοδιοίκησης.

Εμείς εκκινούμε, όπως γνωρίζετε, από μία αντίληψη ενίσχυσης της συμμετοχής των πολιτών στα της τοπικής αυτοδιοίκησης. Δεν μπορούμε να αντιληφθούμε την υπόθεση της τοπικής αυτοδιοίκησης χωρίς έναν πρωταγωνιστικό ρόλο των ίδιων των πολιτών.

Γι’ αυτό ακριβώς προτάσεις τέτοιες, όπως αυτή του συμμετοχικού προϋπολογισμού είναι, θα έλεγε κανείς, μέσα στη δική μας αντίληψη. Είναι από αυτά τα οποία μελετούμε και επεξεργαζόμαστε, βασισμένοι και στη διεθνή εμπειρία. Διότι τέτοιου είδους διαδικασίες δίνουν τον λόγο στους πολίτες, οδηγούν σε έναν ορθό προγραμματισμό στο επίπεδο των δήμων και τελικά στην καλύτερη δυνατή αξιοποίηση των όποιων πόρων διαθέτουν οι δήμοι για έργα και παρεμβάσεις στην περιοχή τους.

Είμαστε, λοιπόν, ανοιχτοί στη συγκεκριμένη πρόταση, διότι θέλουμε μέσα από τον διάλογο και τη συμμετοχή να καταλήξουμε τελικά σε αυτές τις επιλογές, οι οποίες θα είναι αποτέλεσμα ευρύτερων συναινέσεων. Βοηθάει η ίδια η υφή των προβλημάτων της τοπικής αυτοδιοίκησης σε μία τέτοια διαδικασία.

Με αυτή την έννοια, εμείς υποστηρίζουμε ένα τέτοιο εκλογικό σύστημα, το οποίο ακριβώς θα δώσει μία νέα ώθηση στην υπόθεση του διαλόγου, της συμμετοχής, των συνθέσεων και των συναινέσεων στον τομέα της τοπικής αυτοδιοίκησης, που είναι το εκλογικό σύστημα της απλής αναλογικής, κάτι το οποίο φοβούνται κάθε είδους κατεστημένα στην τοπική αυτοδιοίκηση, αλλά δεν φοβάται η ίδια η κοινωνία των πολιτών.

Με αυτή την έννοια, μέσα στο πλέγμα και το φάσμα των αλλαγών που προωθούμε, είναι και αυτό της αλλαγής του εκλογικού συστήματος με την υιοθέτηση της απλής αναλογικής, που θα δημιουργήσει και θα εμπεδώσει μία διαφορετική κουλτούρα συνθέσεων και συνεργασιών, αλλά και τέτοιες προτάσεις, όπως αυτή που αναφέρατε, της καθιέρωσης συμμετοχικών διαδικασιών και ιδιαίτερα στα θέματα του συμμετοχικού προϋπολογισμού».

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κύρια Καββαδία, έχετε τον λόγο για τη δευτερολογία σας, για τρία λεπτά.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Χαίρομαι, κύριε Υπουργέ, για τη θετική σας στάση απέναντι σε προτάσεις σαν και αυτή.

Είναι γεγονός ότι το σημαντικότερο ίσως πρόβλημα της αντιπροσωπευτικής δημοκρατίας είναι αυτή η αίσθηση της αποξένωσης, που άτομα αλλά και κοινωνικές ομάδες αισθάνονται απέναντι στις πολιτικές διεργασίες.

Αναμφίβολα η ανά τέσσερα ή ανά πέντε χρόνια εκλογική διαδικασία δεν αρκεί ώστε οι πολίτες να νιώσουν συμμέτοχοι σε αυτό που ονομάζουμε «λήψη αποφάσεων», μολονότι αυτές τους αφορούν όχι απλώς σε μεγάλο, αλλά σε απόλυτο βαθμό.

Η παγκοσμιοποίηση ή η γιγάντωση εξαιτίας του νεοφιλελευθερισμού υπερεθνικών επιχειρησιακών δομών με οικονομική δύναμη πολλαπλάσια του ΑΕΠ χωρών όπως η Ελλάδα, αυτό το πανθομολογούμενο έλλειμμα δημοκρατικής λειτουργίας της Ευρωπαϊκής Ένωσης, κάτι που ο ΣΥΡΙΖΑ έχει υπογραμμίσει πολλές φορές στα ευρωπαϊκά όργανα, όλα αυτά, σε συνδυασμό με ισοπεδωτικές -θα μου επιτρέψετε τον όρο- πολιτικές αντιλήψεις που εσκεμμένα διακινούνται από πολλά μέσα μαζικής ενημέρωσης, οδηγούν αναμφίβολα σε μία απαξιωτική στάση απέναντι στην ενασχόληση με την πολιτική, ιδίως ατόμων νεαρής ηλικίας.

Η δημοκρατία σαφέστατα δεν μπορεί να υπάρξει και να είναι χρήσιμη για τους ανθρώπους χωρίς το οξυγόνο της ενασχόλησης των πολιτών με τα κοινά. Αυτό που ονομάζουμε ιδιώτευση ή η αδιαφορία για τα τεκτενόμενα στη δημόσια σφαίρα, η στροφή προς το ατομικό διά της περιφρόνησης του συλλογικού, η εγκόλπωση της ιδεολογίας της αγοράς ως αποτέλεσμα μιας αδιάπτωτης και καλοσχεδιασμένης επίθεσης χρόνων κατά του κοινωνικού, όλα αυτά αναμφίβολα χρειάζονται ένα νέο θεσμικό οπλοστάσιο, προκειμένου να αντιμετωπιστούν στο όνομα όχι μιας ουδέτερης υπεράσπισης μιας κάποιας δημοκρατίας, αλλά στο όνομα της υπεράσπισης εκείνου του δημοκρατικού πολιτεύματος που εγγυάται την κοινωνική δικαιοσύνη και την κοινωνική αλληλεγγύη.

Ως Αριστερά, και μάλιστα ως κυβερνώσα Αριστερά, έχουμε χρέος να προωθήσουμε τη λαϊκή συμμετοχή, τον λαϊκό έλεγχο -το αναφέρατε και εσείς- και τη λαϊκή χειραφέτηση, σε αντιστοιχία με τα αξιακά μας προτάγματα και το πολιτικό μας σχέδιο.

Εστιάζοντας τώρα στο θέμα μας αυτό καθαυτό, υπογραμμίζω ότι η θεσμοθέτηση διαδικασιών, όπως ο συμμετοχικός προϋπολογισμός, απαντά -σε έναν πρώτο βαθμό, είναι αλήθεια- στο αίτημα για διαφάνεια και για λογοδοσία στη λειτουργία της δημοκρατίας, με σκοπό ακριβώς την εμβάθυνση της ίδιας της δημοκρατίας.

Για να υπάρχει, όμως, κύριε Υπουργέ, ουσιαστικό αποτέλεσμα, όπως ανέφερα και στην πρωτομιλία μου, απαιτούνται κάποιες δικλίδες ασφαλείας. Απαιτούνται, για παράδειγμα, συνελεύσεις πολιτών, στις οποίες να διευκολύνεται η πρόσβαση και η ισότιμη συμμετοχή όλων των πολιτών στις διαδικασίες, ενώ πρέπει να παρεμποδίζεται η ανάπτυξη διαδικασιών που θα εξαιρούν, για παράδειγμα, τους πιο αδύναμους, τους λιγότερο μορφωμένους ή τους έχοντες μικρή πολιτική εμπειρία.

Σε αυτή την κατεύθυνση, βέβαια -θα το ξαναπώ-, ο συμμετοχικός προϋπολογισμός δεν είναι η μοναδική πρωτοβουλία προώθησης της συμμετοχής και υπεράσπισης της κοινωνικής διαχείρισης. Είναι, όμως, ασφαλώς -και με αυτό κλείνω- μια κίνηση στρατηγικής σημασίας, καθώς η αλλαγή στάσης των θεσμικών οργάνων σε ένα τέτοιο θέμα εκλαμβάνεται από τους πολίτες ως ένα ισχυρό μήνυμα, που καταδεικνύει μια πραγματική βούληση για αλλαγή.

Έτσι, ο ρόλος του αναμφίβολα είναι δυνατόν να είναι σημαντικός για την αποκατάσταση της σχέσης πολιτών - εξουσίας, ενώ ταυτόχρονα συνιστά έναν κόμβο μεταρρύθμισης της γενικότερης πολιτικής πρακτικής.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κυρία Καββαδία.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Υιοθετώντας το σκεπτικό της παρέμβασής σας, μου δίνεται η ευκαιρία να αναφερθώ λίγο στο τι συμβαίνει σήμερα στον χώρο της αυτοδιοίκησης.

Θεωρητικά, με βάση το θεσμικό πλαίσιο του «ΚΑΛΛΙΚΡΑΤΗ», υπάρχει θεσμοθετημένη η Επιτροπή Διαβούλευσης. Η Επιτροπή Διαβούλευσης θα μπορούσε κανείς να πει ότι έχει κάποια ψήγματα συμμετοχής. Είναι ένα πρόπλασμα ενός θεσμού λαϊκής συμμετοχής, στον οποίο μπορούν να συμμετέχουν εκπρόσωποι τοπικών οργανώσεων, επαγγελματικών φορέων, εργαζομένων, κινημάτων, πολίτες, και λοιπά.

Υπάρχει ένα ερώτημα: Αυτή τη δυνατότητα πόσο την αξιοποιήσαμε στους δήμους σήμερα; Πόσο, τελικά, η βούληση των αιρετών, των εκλεγμένων εκπροσώπων των τοπικών κοινωνιών και η πρακτική τους ήταν αυτή που έστω αυτό το μικρό ψήγμα συμμετοχικής διαδικασίας, το οποίο προέβλεπε και προβλέπει το σημερινό θεσμικό πλαίσιο, έγινε πραγματικότητα; Η ενημέρωση, τουλάχιστον, που έχω -και μακάρι να μην είναι η ακριβής- είναι ότι αξιοποιήθηκε σε πολύ λίγες περιπτώσεις.

Παρά, λοιπόν, τον γνωμοδοτικό χαρακτήρα, ο οποίος έχει τη δικιά του αξία και αυτός -έστω και σε αυτό το επίπεδο-, αυτές οι Επιτροπές Διαβούλευσης λειτούργησαν σε πολύ λίγες περιπτώσεις.

Θα σας έλεγα δε, προεκτείνοντας τον συλλογισμό σας, ότι δεν αρκούν οι θεσμικές αλλαγές. Χρειάζονται και τα κατάλληλα πρόσωπα, τα οποία υιοθετούν μία τέτοια αντίληψη λειτουργίας, ενθαρρύνουν τη λαϊκή συμμετοχή και πιστεύουν πραγματικά ότι η υπόθεση της τοπικής αυτοδιοίκησης είναι υπόθεση πρώτα από όλα των πολιτών.

Νομίζω, λοιπόν, ότι μέσα από όλο αυτό το πλέγμα των προωθούμενων αλλαγών, θα δοθεί η δυνατότητα σε νέες δυνάμεις, αυτοδιοικητικές και τοπικές, να εκδηλώσουν έμπρακτα το ενδιαφέρον τους στη διαμόρφωση των επιλογών που αφορούν τις ίδιες τις πόλεις τους και την οργάνωση της καθημερινότητας και της ζωής. Δεν μπορεί η τοπική αυτοδιοίκηση να είναι ένα κακέκτυπο της κεντρικής πολιτικής σκηνής, όπως συμβαίνει σε πάρα πολλές περιπτώσεις. Είναι κάτι που διώχνει τους πολίτες από τη συμμετοχική καθημερινή διαδικασία.

Είναι λάθος να αντιλαμβανόμαστε ότι η υπόθεση των αιρετών της τοπικής αυτοδιοίκησης λειτουργεί τελικά ως προθάλαμος για να μεταπηδήσουν στην κεντρική πολιτική σκηνή. Είναι κάτι το οποίο δεν το έχει ανάγκη ούτε η κεντρική πολιτική σκηνή και, κυρίως, δεν το έχει ανάγκη η τοπική αυτοδιοίκηση.

Όλα αυτά νομίζω ότι θα έχουμε τη δυνατότητα τους αμέσως επόμενους μήνες, μιας και βρισκόμαστε στη φάση της ολοκλήρωσης των προτάσεών μας, να τα συζητήσουμε εξαντλητικά και μέσα στην Αίθουσα και έξω από την Αίθουσα. Εγώ προσωπικά, σε μια σειρά απευθείας επισκέψεις στην περιφέρεια, έχω τη δυνατότητα να τα συζητάω με τους εκλεγμένους εκπροσώπους των τοπικών κοινωνιών και σας διαβεβαιώ ότι έχουν αρχίσει και σπάνε στεγανά, σπάνε κατεστημένες αντιλήψεις.

Αυτό το οποίο φόβιζε πριν από έναν, πριν από δύο χρόνια, το ενδεχόμενο της καθιέρωσης της απλής αναλογικής είναι κάτι που συζητιέται σήμερα από ένα πολύ μεγάλο πολιτικό φάσμα των αυτοδιοικητικών παραγόντων. Άνθρωποι οι οποίοι δεν ακουμπάνε, δεν αναφέρονται, στον δικό μας πολιτικό χώρο σήμερα διαπιστώνουν τη νέα δυναμική που κρύβει η καθιέρωση της απλής αναλογικής, τη νέα δυναμική προς όφελος τοπικών κοινωνιών που κρύβουν τέτοιοι θεσμοί, σαν τον συμμετοχικό προϋπολογισμό, οι οποίοι θα έρθουν να δώσουν πραγματικά μια νέα διάσταση στην υπόθεση της συμμετοχής των πολιτών και να λειτουργήσουν αναζωογονητικά για τις τοπικές κοινωνίες.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Προχωράμε στην τρίτη με αριθμό 207/31-10-2017 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος τον Υπουργό Εσωτερικών, σχετικά με το πρόγραμμα «Βοήθεια στο Σπίτι» και τη μετατροπή των συμβάσεων των εργαζομένων σε αορίστου χρόνου.

Κύριε Κατσώτη, έχετε τον λόγο για την πρωτολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Επανερχόμαστε, κύριε Υπουργέ, και αρχίζουμε με το ερώτημα αν προτίθεται η Κυβέρνηση να διασφαλίσει την απρόσκοπτη συνέχεια του προγράμματος «Βοήθεια στο Σπίτι» -είναι γνωστό ότι λήγει η παράταση στο τέλος Δεκέμβρη- και αν, επιτέλους, αυτές τις συμβάσεις αυτών των εργαζομένων, που έχουν προσληφθεί με τον ΑΣΕΠ και εργάζονται πάνω από δεκαπέντε χρόνια, έχει πρόθεση η Κυβέρνηση να τις μετατρέψει σε αορίστου χρόνου.

Είναι γνωστό, κύριε Υπουργέ, και το έχουμε ξανασυζητήσει εδώ το θέμα αυτό, ότι ένα εκατομμύριο συνάνθρωποί μας έχουν ανάγκη από παροχές και υπηρεσίες σαν αυτές του προγράμματος «Βοήθεια στο Σπίτι». Για να ικανοποιηθούν αυτές οι ανάγκες όλου αυτού του κόσμου, απαιτείται, πέραν της μετατροπής των συμβάσεων των εργαζομένων σε αορίστου χρόνου, η πανελλαδική ανάπτυξη του «Βοήθεια στο Σπίτι» με μαζικές, μόνιμες προσλήψεις, ώστε οι όποιες υπηρεσίες να παρέχονται δωρεάν, χωρίς πλαφόν και περικοπές, ενταγμένες σε ένα αποκλειστικά κρατικό σύστημα υγείας, απολύτως δωρεάν, που να ανταποκρίνεται στις σύγχρονες ανάγκες της πρόληψης, θεραπείας και αποκατάστασης της υγείας.

Είναι γνωστό ότι σήμερα υπάρχουν οκτακόσιες εβδομήντα πέντε δομές με τρεισήμισι χιλιάδες εργαζόμενους. Δεκαπέντε χρόνια, κύριε Υπουργέ, είναι αυτοί οι εργαζόμενοι με αυτές τις εργασιακές σχέσεις. Δεν μπορεί αυτό το πρόγραμμα να έχει εφήμερο χαρακτήρα. Εσείς έχετε πει εδώ ότι ως Κυβέρνηση του ΣΥΡΙΖΑ θεωρείτε ότι αυτό το πρόγραμμα πρέπει να είναι μόνιμο.

Άρα, λοιπόν, δεν μπορεί να είναι με προγράμματα ούτε με αυτές τις παρατάσεις ούτε, βέβαια, αυτό το πρόγραμμα ή αυτές οι υπηρεσίες θα πρέπει να δοθούν βορά στα αρπακτικά των επιχειρηματικών ομίλων.

Οι εργαζόμενοι στο «Βοήθεια στο Σπίτι» έχουν ενοχλήσει αρκετές φορές την Κυβέρνησή σας, ακριβώς γιατί είχατε δεσμευτεί απέναντί τους να προχωρήσετε στη μετατροπή των συμβάσεών τους σε αορίστου χρόνου. Ωστόσο, μέχρι τώρα δεν έχει υπάρξει καμμία τέτοια πρωτοβουλία από τη μεριά σας.

Σας παρακαλούμε να απαντήσετε στα ερωτήματα. Οι εργαζόμενοι περιμένουν αυτές τις απαντήσεις από εσάς σ’ αυτά τα ερωτήματα που έχουμε θέσει από την αρχή.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Κατσώτη.

Κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Κατσώτη, δεν πάει πράγματι πολύς καιρός, μόλις κάποιοι μήνες, αν δεν κάνω λάθος, που είχατε καταθέσει την ίδια επίκαιρη ερώτηση και σας είχα απαντήσει.

Θα σας απαντήσω ακριβώς με τον ίδιο τρόπο, με το ίδιο σκεπτικό και τα ίδια επιχειρήματα, γιατί παραμένουμε αταλάντευτοι στη θέση μας ότι το καθεστώς εργασιακής ομηρίας και ανασφάλειας για τους πάνω από τρεις χιλιάδες εργαζόμενους στο «Βοήθεια στο Σπίτι» πρέπει κάποτε να τερματιστεί. Αυτό δεν το λέμε μόνο μέσα εδώ, αλλά το λέμε και στους εργαζόμενους, που σας πληροφορώ ότι δεν μας ενοχλούν καθόλου, όταν συναντιόμαστε. Διότι χρησιμοποιήσατε τη φράση «πολλές φορές σας έχουν ενοχλήσει». Δεν ενοχλείται η Κυβέρνηση, όταν κάνει διάλογο με τους εργαζόμενους, με τους φορείς. Είναι μέσα στη δική της δημοκρατική αντίληψη κουλτούρας και λειτουργίας.

Εν πάση περιπτώσει, όμως, εκείνο στο οποίο σας πιάνω ανενημέρωτο είναι ότι το πρόγραμμα αυτό, με βάση το άρθρο 153 του ν.4483/2017 παράγραφος 1, έχει παραταθεί μέχρι τις 31-12-2019, και το καθεστώς εργασίας των συγκεκριμένων εργαζομένων αλλά και η εξασφάλιση των πόρων, έτσι ώστε να συνεχιστεί αυτό το πρόγραμμα. Μου κάνει εντύπωση, γιατί πάντοτε είστε ενημερωμένος, πώς αυτό σας έχει διαφύγει της προσοχής.

Είχα τη δυνατότητα με τους εκπροσώπους των εργαζομένων να συναντηθώ την προηγούμενη εβδομάδα στο Υπουργείο -παρουσία και της κ. Γεροβασίλη- και να συζητήσουμε το κρίσιμο θέμα του εργασιακού καθεστώτος τους. Διότι εμείς ήμασταν πρώτοι και δεν θα πάψουμε να το λέμε -και μάλιστα, πολλές φορές, κατηγορούμαστε, διότι λέμε την αλήθεια, διότι λέμε φωναχτά, δυνατά- ότι εδώ υπάρχει πράγματι, με ευθύνη των προηγούμενων κυβερνήσεων, ένα καθεστώς εργασιακής ομηρίας, ένα καθεστώς εργασιακής ελαστικοποίησης των σχέσεων και στο δημόσιο για διαρκείς και πάγιες ανάγκες. Τα δεκαπέντε έτη που αναφέρετε είναι ένας πραγματικός χρόνος.

Ναι, λοιπόν, αυτοί οι εργαζόμενοι πρέπει να τύχουν μιας διαφορετικής αντιμετώπισης με βάση τον χαρακτήρα της παρεχόμενης υπηρεσίας τους, με βάση την πραγματική σχέση εργασίας τους, αλλά αυτή η λύση δεν μπορεί να είναι μια λύση η οποία την επομένη θα καταρρεύσει.

Άρα θα σας παρακαλέσω για άλλη μια φορά, απευθυνόμενος σε εσάς προσωπικά και προς το Κομμουνιστικό Κόμμα, προτάσεις οι οποίες λένε «μετατρέψτε αυτόματα τις σημερινές συμβάσεις εργασίας χρόνου ή έργου σε μόνιμες και αορίστου», αντιλαμβάνεστε ότι με βάση το ισχύον θεσμικό πλαίσιο, καταπίπτουν την επόμενη. Είναι απλώς για να λέγονται, είναι απλώς για να δημιουργούνται εντυπώσεις.

Εμάς μας ενδιαφέρει, λοιπόν, στον σωστό χρόνο, με τον κατάλληλο τρόπο, μέσα στο πλαίσιο που επιβάλλει αφ’ ενός το Σύνταγμα και αφ’ ετέρου η ευρωπαϊκή νομοθεσία, να δοθεί μια τέτοια λύση. Πάνω σε αυτή την κατεύθυνση εργαζόμαστε και αυτό είπαμε και στους εργαζόμενους που συναντήσαμε την προηγούμενη εβδομάδα.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Παρακαλώ, κύριε Κατσώτη, για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, δεν μας έχει διαφύγει τίποτα. Είπαμε ότι είναι με παρατάσεις το πρόγραμμα και δεν μπορεί να είναι με παρατάσεις. Παράταση σημαίνει εφήμερο. Εμείς θέλουμε μια μόνιμη υπηρεσία σε αυτούς που την έχουν ανάγκη, με εργαζόμενους που θα έχουν σύμβαση αορίστου χρόνου, μόνιμη, σταθερή δουλειά.

Είχατε πει στις 15 Ιουνίου που είχε γίνει η προηγούμενη ερώτηση -ακριβώς διαβάζω τα Πρακτικά- τα εξής: «Είμαστε σε εκείνη τη φάση που μορφοποιούμε, επαναλαμβάνω -και δεν είναι εύκολο αυτό- τη νομοθετική ρύθμιση που θα προσπαθήσει να απαντήσει σε αυτό το ζήτημα».

Πόσο καιρό θα είστε σε αυτή τη φάση της μορφοποίησης; Διότι, εντάξει η συζήτηση, αλλά το να συζητούμε για να συζητούμε ή να συζητάτε με τους εργαζόμενους και να υπόσχεστε λαγούς με πετραχήλια, όταν θα το επιτρέψει ο Πάπας, αυτό δεν μπορώ να το χαρακτηρίσω.

Τους κοροϊδεύετε, κύριε Υπουργέ. Καμμία άλλη έκφραση δεν μπορώ να βρω. Το είχα πει στους εργαζόμενους ακριβώς μετά τις 15 Ιούνη, όταν έκαναν συλλαλητήριο στο Σύνταγμα, ότι η Κυβέρνηση -και αυτή η Κυβέρνηση- σας κοροϊδεύει.

Επικαλείστε την Ευρωπαϊκή Ένωση, το Σύνταγμα και μια σειρά άλλες τέτοιες ρυθμίσεις που εσείς κάνετε, που εσείς νομοθετείτε, για να έχετε όμηρους τους εργαζόμενους, για να διασφαλίζετε φθηνό εργατικό δυναμικό στο μεγάλο κεφάλαιο και στους επιχειρηματικούς ομίλους και αυτό κάνετε.

Τώρα, με την τρίτη αξιολόγηση θέλετε να βάλετε στον γύψο και το εργατικό κίνημα με τις ανατροπές στο συνδικαλιστικό κίνημα, με τα εμπόδια που βάζετε στην οργάνωση της πάλης των εργαζομένων και του λαού.

Όμως, οι απαντήσεις θα δοθούν από την εργατική τάξη, όπως γίνεται και σήμερα –και χαιρετίζουμε τις πρωτοβουλίες των συνδικάτων- με τη συμβολική κατάληψη του Υπουργείου Εργασίας, απαντώντας σε αυτή την αντιλαϊκή πολιτική, στα νέα μέτρα φωτιά που έρχεστε να πάρετε ενάντια στους εργαζόμενους.

Κύριε Υπουργέ, εσείς εδώ έχετε υποσχεθεί πολλές φορές –αλλά διαψεύσατε τους εργαζόμενους- και μισθό 751 ευρώ και ότι θα επανέλθουν οι συλλογικές συμβάσεις και ότι θα ικανοποιήσετε άλλα αιτήματα των εργαζομένων, τα οποία είναι σήμερα διεκδικήσεις του εργατικού κινήματος, οι οποίες βεβαίως δεν θα σταματήσουν.

Οι εργαζόμενοι στο πρόγραμμα «Βοήθεια στο Σπίτι», επίσης, δεν σταματούν να διεκδικούν τη μόνιμη και σταθερή δουλειά. Δεν θα σταματήσουν να διεκδικούν αυτή η υπηρεσία να προσφέρεται δωρεάν, δημόσια, σε όλους όσοι την έχουν ανάγκη. Οι ίδιοι οι εργαζόμενοι δεν θα σταματήσουν να διεκδικούν αυτή την υπηρεσία, γιατί την έχουν ανάγκη, είναι δικαίωμά τους και δεν μπορεί να τους τη στερήσει κανείς ούτε καμμία μεταρρύθμιση, η οποία μπορεί να τη δώσει στο μεγάλο κεφάλαιο.

Σε αυτή την κατεύθυνση εμείς σας καλούμε να μορφοποιήσετε, επιτέλους, τη ρύθμιση που έχετε υποσχεθεί στους εργαζόμενους για τη μετατροπή αυτής της εργασιακής ομηρίας της σύμβασής τους σε αορίστου χρόνου. Έχετε δεσμευτεί. Εσείς είστε εκτεθειμένοι. Επειδή, μάλιστα, μας ακούν οι εργαζόμενοι, πρέπει να βγάζουν και συμπεράσματα απ’ αυτές τις συζητήσεις οι οποίες κάποτε πρέπει να καταλήγουν. Δεν μπορεί να είναι αέναες οι συζητήσεις, να υπάρχουν τα «θα», «θα», «θα» και τα «μορφοποιούμε τη ρύθμισή μας».

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Κατσώτη.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Εμείς δεν αισθανόμαστε καμμία αντιπαλότητα με τους εργαζόμενους, κύριε Κατσώτη. Ίσα-ίσα, θεωρούμε ότι οι κινητοποιήσεις τους είναι απ’ αυτές οι οποίες ενδυναμώνουν τις δικές μας προσπάθειες, προκειμένου να μπορέσουμε να λύσουμε ένα ζήτημα το οποίο δεν το δημιουργήσαμε εμείς. Απορώ πώς εσείς έρχεστε εδώ πέρα και βγάζετε λάδι τις κυβερνήσεις του ΠΑΣΟΚ και της Νέας Δημοκρατίας, καθώς επί δεκαπέντε χρόνια –το είπατε κι εσείς μόνος σας- υπάρχει αυτό το καθεστώς σε κάποιες περιπτώσεις!

**ΧΡΗΣΤΟΣ ΚΑΤΣΩΤΗΣ:** Εσείς τους ξεπλένετε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Έρχεστε, λοιπόν, τώρα και κατηγορείτε την Κυβέρνηση, η οποία πράγματι προσπαθεί, με όποια δυνατότητα έχει υπάρξει, μέσα από τις όποιες μικρές ρωγμές αυτού του περιοριστικού πλαισίου που υπάρχει σήμερα, να κερδίζει πράγματα υπέρ των εργαζομένων. Έρχεστε και την εγκαλείτε. Ειλικρινά δεν μπορώ να καταλάβω με τι είδους παραμορφωτικούς φακούς βλέπετε την πραγματικότητα.

Ποιος κοροϊδεύει, λοιπόν, τους εργαζόμενους; Αυτός που υπόσχεται ότι μπορεί πέρα από το Σύνταγμα, την επομένη, να κάνει μία διάταξη που θα καταπέσει; Δεν το είδατε αυτό, όταν οι ίδιες οι δικές σας δυνάμεις στον συνδικαλιστικό χώρο, με το ίδιο αίτημα στην περίπτωση των εργαζομένων στην καθαριότητα, μας έλεγαν, «Μετατρέψτε αυτομάτως τις συμβάσεις σε αορίστου χρόνου»; Ήρθε το Ελεγκτικό Συνέδριο και έβγαλε μία απόφαση που όχι μόνο δεν άφησε τη μετατροπή, αλλά σταμάτησε και αυτές τις εν εξελίξει συμβάσεις. Ευτυχώς, μάλιστα, που υπήρξε η ορθότατη και νομικά στέρεη πρωτοβουλία της Κυβέρνησης να λύσει τον γόρδιο δεσμό των συμβασιούχων στην καθαριότητα. Γι’ αυτό πηγαίνουμε σε έναν διαγωνισμό που είναι πάνω από έξι χιλιάδες πεντακόσιους για πρώτη φορά μέσα στα χρόνια του μνημονίου από το 2010 για μόνιμες θέσεις εργασίας.

Αντί, λοιπόν, να τα χειροκροτείτε αυτά, έρχεστε και τα βάζετε στην άκρη και συλλήβδην μιλάτε για μνημονιακές κυβερνήσεις του ΣΥΡΙΖΑ, του ΠΑΣΟΚ και της Νέας Δημοκρατίας. Αν νομίζετε ότι με αυτόν τον τρόπο αποκτάτε αξιοπιστία απέναντι στους εργαζόμενους, η πραγματικότητα σας διαψεύδει.

Τα βάλατε δε όλα σε έναν κουβά και μιλήσατε για βορά στις πολιτικές και στα μονοπώλια. Τι σχέση έχει μία δημόσια κοινωνική υπηρεσία, της οποίας –επαναλαμβάνω- εξασφαλίσαμε την παράταση για άλλα δύο χρόνια από εθνικούς πόρους, με όλα αυτά που λέτε; Προχωρήσαμε σε αυτό, ακριβώς γιατί δεν θέλουμε να κάνουμε αυτό το οποίο καταγγέλλετε, ακριβώς διότι πιστεύουμε ότι αυτές οι υπηρεσίες πρέπει να παρέχονται από την πολιτεία ή από την τοπική αυτοδιοίκηση.

Υπάρχει το εμπόδιο αυτή τη στιγμή στον κανόνα προσλήψεων- αποχωρήσεων από το δημόσιο; Υπάρχει. Το γνωρίζετε. Άρα αφήστε μας με έναν στέρεο και αποτελεσματικό τρόπο να δώσουμε μια οριστική λύση σε αυτό το θέμα και μην εξαντλείστε εσείς σε ανέξοδες υποσχέσεις, οι οποίες είναι αυτές τελικά που υποτιμούν τη νοημοσύνη των ίδιων των εργαζομένων.

Επαναλαμβάνω ότι εμάς δεν μας τρομάζουν οι κινητοποιήσεις. Σύμμαχες κινήσεις είναι αυτές. Φίλιες κινήσεις είναι αυτές. Αυτές δημιουργούν την καλώς εννοούμενη κοινωνική και πολιτική πίεση για να ωριμάσουν οι αλλαγές. Όμως, έχουμε και απόλυτη συνείδηση των εμποδίων και των καταστάσεων που ζούμε.

Σας επαναλαμβάνω, λοιπόν, ότι η πρόθεσή μας είναι σαφής. Εκεί θα κινηθούμε. Αυτά λέμε στους εργαζόμενους. Και στο τέλος αυτοί είναι που θα μας αξιολογήσουν, με βάση το τελικό αποτέλεσμα.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 3 Νοεμβρίου 2017.

Α΄

ΕΠΙΚΑΙΡΗ ΕΡΩΤΗΣΗ προς τον Πρωθυπουργό (Άρθρο 129 παράγραφοι 2 και 3 και άρθρο 132 παράγραφος 1 του Κανονισμού της Βουλής)

1. Η με αριθμό 158/9/26-10-2017 επίκαιρη ερώτηση του Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη προς τον Πρωθυπουργό με θέμα: «Έξαρση της εγκληματικότητας και αύξηση των φαινομένων βίας».

Β΄

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 210/31-10-2017 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, σχετικά με τις μαζικές διακοπές ρεύματος σε λαϊκά νοικοκυριά και μικρές επιχειρήσεις στον Δήμο Καρύστου.

2. Η με αριθμό 159/27-10-2017 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Περιβάλλοντος και Ενέργειας, σχετικά με την «Ηλιακή Ενέργεια».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 167/30-10-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής με θέμα: «Πλημμελής η προετοιμασία των δομών φιλοξενίας για τη χειμερινή περίοδο».

2. Η με αριθμό 192/30-10-2017 επίκαιρη ερώτηση της Ανεξάρτητης Βουλευτού Β΄ Πειραιώς κ. Θεοδώρας Μεγαλοοικονόμου προς τον Υπουργό Ναυτιλίας και Νησιωτικής Πολιτικής με θέμα: «Στο "κόκκινο" παραμένει η ρύπανση από την πετρελαιοκηλίδα στον Σαρωνικό παρά τις διαβεβαιώσεις του Υπουργού Ναυτιλίας».

Γ΄

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 112/23-10-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Περιβάλλοντος και Ενέργειας με θέμα: «Θα δοθεί επιτέλους λύση στο θέμα της "ΑΜΙΑΝΤΙΤ";».

2. Η με αριθμό 103/20-10-2017 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Περιβάλλοντος και Ενέργειας, σχετικά με την έλλειψη επιθεωρητών περιβάλλοντος στη βόρειο Ελλάδα.

3. Η με αριθμό 149/24-10-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Μεταναστευτικής Πολιτικής με θέμα: «Αυξανόμενες προσφυγικές ροές».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 9/2-10-2017 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης με θέμα: «Απειλή λουκέτου για χιλιάδες αρτοποιεία».

Συνεχίζουμε επί του δελτίου των σημερινών επίκαιρων ερωτήσεων.

Ο κ. Μαυραγάνης, επικαλούμενος φόρτο εργασίας, έχει ζητήσει να προηγηθεί του κ. Αποστόλου. Ευχαριστούμε τον κ. Αποστόλου που παραχωρεί τη σειρά του.

Οπότε θα προχωρήσουμε στην πέμπτη με αριθμό 202/31-10-2017 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υποδομών και Μεταφορών με θέμα: «Η παλαιότητα των αυτοκινήτων ταξί επιβαρύνει την ατμόσφαιρα».

Κύριε Αντιπρόεδρε, έχετε τον λόγο για την πρωτολογία σας.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, το ζήτημα της ατμοσφαιρικής ρύπανσης στις μεγαλουπόλεις είναι ένα θέμα πάρα πολύ γνωστό. Είναι ένα θέμα διεθνές, θα έλεγα. Δεν είναι ελληνικό το φαινόμενο ούτε αφορά μόνο την πρωτεύουσα. Σημασία έχει κάθε φορά, όμως, αν προσπαθήσουμε να προσεγγίσουμε αυτό το ζήτημα για να δώσουμε κάποιες λύσεις, να μη μένουμε στις αόριστες, οργισμένες αοριστολογίες του τύπου «τι κακό είναι το νέφος», «δεν αντέχουμε άλλο να ζούμε με αυτό» κ.λπ. και να προσπαθήσουμε να απομονώσουμε ζητήματα που συντελούν στην ατμοσφαιρική ρύπανση, για να δούμε πώς μπορούμε να τα επιλύσουμε. Τέτοιο θέμα φέρνω εγώ σήμερα με την ερώτησή μου και αφορά την ηλικία των ταξί, την παλαιότητα των ταξί στην πρωτεύουσα.

Τρεις παρατηρήσεις θέλω να κάνω για να σας διατυπώσω και την ερώτησή μου. Ένας από τους βασικότερους παράγοντες της ρύπανσης στην Αθήνα είναι και η παλαιότητα των ταξί που κυκλοφορούν.

Σύμφωνα με όσα ισχύουν μέχρι σήμερα στην Ελλάδα, για αυτοκίνητα μέχρι 1.950 κυβικά εκατοστά, η αλλαγή πρέπει να γίνεται στα δεκαπέντε χρόνια, ενώ για τα αντίστοιχα πάνω από 1.950 κυβικά εκατοστά η αλλαγή πρέπει να γίνεται στα δεκαοκτώ χρόνια, τη στιγμή που σε όλη την Ευρώπη ο μέσος όρος είναι τα δέκα χρόνια.

Δεύτερη παρατήρηση. Ξέρετε πολύ καλά ότι τα ταξί συμμετέχουν κατά 50% στην ατμοσφαιρική ρύπανση, κατά πολύ περισσότερο από οποιαδήποτε άλλη αιτία ρύπανσης, διότι οι εκπομπές των ρύπων των οχημάτων αυτών είναι πολύ μεγαλύτερες από τα άλλα αντίστοιχα επιβατικά αυτοκίνητα, καθώς αυξομειώνουν συνεχώς ταχύτητες, έχουν συνεχείς στάσεις και εκπέμπουν πολύ μεγαλύτερους ρύπους.

Και, τρίτον, ξέρετε πάρα πολύ καλά ότι στην Ευρωπαϊκή Ένωση υπάρχει μια ρύθμιση, ένα, δύο, τρία, τέσσερα, πέντε, έξι σε σχέση με την παλαιότητα των αυτοκινήτων, όπου τα δικά μας ταξί είναι στις χαμηλές κατηγορίες, άρα επιβαρύνουν πολύ περισσότερο από τα αντίστοιχα ευρωπαϊκά σε σχέση με το αθηναϊκό περιβάλλον και την ατμόσφαιρα.

Έχει σημασία να απομονώσουμε το ζήτημα, για να δούμε εάν μπορούμε να το λύσουμε. Σας ρωτώ, λοιπόν, τι σκέπτεται το Υπουργείο να κάνει, για να αντιμετωπίσει αυτό το ζήτημα εν όψει και της συζήτησης που θα κάνουμε τώρα με το νομοσχέδιο που θα φέρετε. Τι μέτρα προτίθεται να πάρει -το αναγνωρίζω, είναι και δικό σας θέμα ως Κυβέρνηση και δικό μας ως Αντιπολίτευση- και με δεδομένο ότι στην κρίσιμη οικονομική περίοδο που περνάει σήμερα η χώρα και στην κρίση της, προφανώς συμπάσχουμε με τους συμπαθείς φίλους μας, εργαζόμενους στα ταξί και ιδιοκτήτες των ταξί για τις οικονομικές δυσκολίες που έχουν, αλλά παρά ταύτα δεν μπορεί παρά να πάρουμε κάποιες πρωτοβουλίες για να ρυθμίσουμε και λίγο τα ζητήματα που έχουν σχέση και με την ατμοσφαιρική ρύπανση. Σας ρωτώ, λοιπόν, τι έχετε σκεφθεί και τι μπορείτε να κάνετε.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Σας ευχαριστούμε πολύ, κύριε Αντιπρόεδρε.

Παρακαλώ, κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Βουλευτά, κύριε Αντιπρόεδρε, σας ευχαριστώ πάρα πολύ για την ερώτηση. Είναι πολύ κρίσιμη η ερώτηση, όχι μόνο γιατί είναι επίκαιρη στον βαθμό που έρχεται ένα νομοσχέδιο που θα τέμνει και αυτό το πεδίο, αλλά γιατί θέτετε ουσιαστικά έναν προβληματισμό συγκερασμού και στάθμισης δύο διαφορετικών εννόμων αγαθών: από τη μια πλευρά το περιβάλλον και η αρχή της αειφορίας, από την άλλη πλευρά η επιβίωση των συνανθρώπων μας μέσα στην σκαιότατη οικονομική κρίση που βιώνουμε εδώ και αρκετά χρόνια και το άρθρο 5 του Συντάγματος, ακριβώς για την ανάπτυξη της προσωπικότητας και επίσης, το άρθρο 21 του Συντάγματος για τη θεμελίωση της οικογένειας και από την άλλη μεριά το άρθρο 24 για το περιβάλλον.

Εκεί, λοιπόν, θα πρέπει να σταθμίσουμε τους παράγοντες. Από τη μια πρέπει να δούμε πράγματι το περιβαλλοντικό πρόβλημα, το οποίο πάρα πολύ σωστά περιγράψατε, και από την άλλη πρέπει να δούμε και τη δική τους επιβίωση και εάν μπορούν αυτή τη στιγμή όλοι σωρευτικά να αλλάξουν αυτοκίνητα με νεότερης τεχνολογίας.

Εγώ θα σας πω ότι ο μέσος όρος των οχημάτων αυτή τη στιγμή στην Ελλάδα από κάποια στοιχεία τα οποία έχουμε είναι περίπου στο Euro 5, δεν είναι όμως στο Euro 6, είναι αληθές αυτό. Euro 5 και Euro 4 είναι τα περισσότερα. Και από την άλλη πλευρά θα πρέπει να δούμε εάν μπορούμε να βάλουμε κανόνες προστασίας του περιβάλλοντος χωρίς να τους υποχρεώσουμε, τουλάχιστον μέχρι το 2020, να πάνε σε αλλαγές οχημάτων.

Αυτή τη στάθμιση, λοιπόν, προβληματιζόμαστε κι εμείς πώς θα την αντιμετωπίσουμε. Η ιδέα μας είναι ότι θα πρέπει να αυστηροποιήσουμε τους ελέγχους στα ΚΤΕΟ. Πράγματι, από την τελευταία σχετική υπουργική απόφαση 37565/2010, αλλά και αυτή που νομοθετήσαμε πριν από δυο μήνες το 2017, που θα έχει ισχύ, όμως, αργότερα, προκύπτει ότι ένας από τους βασικούς άξονες, στους οποίους κινείται ο έλεγχος στα ΚΤΕΟ, είναι ακριβώς η καθαρότητα των εκπομπών, δηλαδή τα όρια των εκπομπών και πόσο καθαρός είναι ο κινητήρας. Αυτό προκύπτει και από το άρθρο 8 της σχετικής υπουργικής απόφασης που ισχύει σήμερα και στην παραπομπή πίσω, στο όγδοο κεφάλαιο που λέει ακριβώς εκπομπές καυσαερίων και τα όριά τους σε βενζινοκινητήρες και πετρελαιοκινητήρες.

Εκεί, λοιπόν, επειδή πράγματι -έχετε δίκιο- πολλές φορές είτε τα Ι.Χ. αυτοκίνητα είτε τα Δ.Χ. αυτοκίνητα, όπως είναι τα ταξί, αποφεύγουν ίσως τον έλεγχο των ΚΤΕΟ, πρέπει να αυστηροποιήσουμε το πεδίο με κάποιους κανόνες, που ίσως πρέπει να είναι προς την κατεύθυνση τού να μην μπορεί να ασφαλισθεί ένα όχημα εάν δεν έχει ΚΤΕΟ ή στην επίταση του προστίμου και στους ελέγχους που πρέπει να γίνονται, ούτως ώστε να περιοριστεί ακριβώς η όποια ρύπανση μπορεί να υπάρχει από αρρύθμιστους κινητήρες.

Θα ήταν πολύ σκληρό, όμως, και θα προσέβαλε ουσιαστικά το άρθρο 5 του Συντάγματος, εάν πηγαίναμε από σήμερα μέσα στην οικονομική κρίση και λέγαμε σωρευτικά, λοιπόν, όλοι αλλάζετε οχήματα όσοι έχετε περάσει τα όρια ηλικίας και μέχρι το 2020 θα πρέπει να τα έχετε αλλάξει όλοι. Η ιδέα, λοιπόν, είναι ότι μέχρι το 2020 θα πρέπει να είμαστε ανεκτικοί ως προς αυτό και ως προς το άλλο, το περιβάλλον, θα πρέπει να είμαστε αυστηροί στον έλεγχό τους από τεχνικά κλιμάκια του ΚΤΕΟ.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κύριε Αντιπρόεδρε, κύριε Λυκούδη, έχετε τον λόγο για τη δευτερολογία σας.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Υπουργέ, κατ’ αρχάς κι εγώ θέλω να σας ευχαριστήσω για το γεγονός ότι αποδεχθήκατε τη σοβαρότητα του ζητήματος και φαίνεται ότι έχετε διάθεση να το αντιμετωπίσετε. Αυτό δεν είναι λίγο. Εγώ προσπαθώ κάθε φορά να μην ασκώ τον κοινοβουλευτικό έλεγχο μέσα σε ένα πλαίσιο αντιπολιτευτικής κριτικής, αλλά να δω πώς μπορώ να συμβάλω για να λυθούν τα ζητήματα.

Πρέπει, όμως, να σας πω ότι με έκπληξη άκουσα αυτό που είπατε. Δεν αποκλείεται να έχετε δίκιο, θα το ψάξω. Νομίζω, όμως, ότι εγώ έχω δίκιο όταν λέω ότι στην αρίθμηση Euro τα ταξί στην Ελλάδα είναι γύρω στο 3 και όχι γύρω στο 5, όπως είπατε. Είναι, δηλαδή, σε πολύ χαμηλότερη κατηγορία. Θα το ψάξω, όμως, γιατί δεν θέλω να αμφισβητήσω αυτό που λέτε ως υπεύθυνος Υπουργός.

Δεύτερη παρατήρηση. Θέλω να πω το εξής: Εάν με δεδομένη την οικονομική κρίση και την ευαισθησία που έχετε απέναντι στους συμπολίτες μας, που είναι επαγγελματίες στον χώρο του ταξί -εγώ το είπα από την αρχή στην ερώτησή μου- θεωρήσουμε ότι πρέπει να παρατείνουμε την υπάρχουσα κατάσταση για ακόμη επτά χρόνια, νομίζω ότι δεν έχουμε επιλέξει…

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Δύο χρόνια.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεν είναι δύο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Μέχρι το 2020.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Μέχρι το 2022 είναι.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Είναι μέχρι το 2020.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Καλόπιστη κουβέντα κάνουμε, θα το δω και αυτό. Απλώς υποστηρίζω ότι κάθε παράταση, όπως ξέρετε πάρα πολύ καλά, της υπάρχουσας κατάστασης, έχει έναν πολλαπλασιαστικό χαρακτήρα σε σχέση με τη ρύπανση που εκπέμπει ένα ταξί. Δηλαδή, τα δύο, τρία ή τέσσερα χρόνια της κυκλοφορίας ενός παλαιού τύπου ταξί, παλαιάς ηλικίας, ισοδυναμεί με δέκα, με είκοσι, με τριάντα χρόνια ηλικίας ρύπανσης που εκπέμπει ένα επιβατικό αυτοκίνητο, σε σχέση πάντα με τους ρύπους, τους οποίους αφήνει η συχνή του κίνηση και οι συνεχείς στάσεις. Αυτό από τη μια μεριά.

Από την άλλη μεριά θέλω να σας πω -ειλικρινά το πιστεύω και δεν είναι φιλοφρόνηση αυτό- ότι εγώ δεν πιστεύω ότι αν το κάνετε αυτό, το κάνετε εν είδος ρουσφετιού, επειδή υπάρχει κόσμος, στον οποίον χρειάζεται να υπάρχει ένας πολιτικός που να έχει επαφή μαζί του και να αντιμετωπίζεται με συμπάθεια, ενδεχομένως για να συλλέξει ψήφους αύριο, μεθαύριο. Πιστεύω, όμως, ότι είναι μέσα σε μια συνήθη ελαφρότητα που έχουμε και με την οποία αντιμετωπίζουμε τα ζητήματα, όταν είναι πάρα πολλά πράγματα για να λύσουμε στην καμπούρα μας και αυτό το καταλαβαίνω. Η Κυβέρνηση έχει μια σειρά ζητήματα να λύσει και πολύ μεγάλα. Είναι και αυτό. Πάρα πολύ εύκολα θα μπορούσε να πει «ας το αφήσουμε για δύο, τρία χρόνια ακόμη αυτό και θα δούμε τι θα γίνει». Όμως αυτή η παραίτηση και η παράταση, από την άλλη μεριά του ζητήματος, νομίζω ότι σε τίποτε δεν βοηθάει.

Αντιλαμβάνομαι ότι το πράγμα είναι σοβαρό και αντιλαμβάνομαι ότι δεν είναι εύκολο. Σας το λέω ειλικρινά. Όμως μια Κυβέρνηση η οποία ασκεί την εξουσία και η οποία διαχειρίζεται την κοινωνία και τα προβλήματά της, δεν είναι μόνο για τα εύκολα και στα δύσκολα πρέπει να παρεμβαίνει. Δηλαδή εάν θα δυσκολευτεί να βρει μια ισορροπία ανάμεσα στη ρύπανση και στη δυσπραγία την οικονομική με τους επαγγελματίες, να ψάξει να βρει λύση.

Εγώ δεν είμαι έξω από την αναζήτηση λύσης, αλλά αυτή την ώρα ασκώ έλεγχο σε εσάς, στον Υπουργό και απαιτώ δεν ζητώ, απαιτώ με δεδομένη τη δυσκολία του προβλήματος ρύπανση από τη μια μεριά, δυσκολία οικονομική στους επαγγελματίες των ταξί από την άλλη, να αναζητήσετε λύση, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Λυκούδη.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Βουλευτά, κύριε Αντιπρόεδρε, καλά τα λέτε. Έτσι έπρεπε να κάνετε. Είναι ορθότατη η επίκαιρη ερώτηση και σας ευχαριστώ πάρα πολύ γι’ αυτή. Καλά κάνετε και ζητάτε ουσιαστικά στάθμιση των δύο εννόμων αγαθών. Της ιδιωτικής ανάπτυξης της προσωπικότητας προς την κατεύθυνση της οικονομίας στο άρθρο 5 του Συντάγματος παράλληλα με τη θεμελίωση της οικογένειας στο άρθρο 21 του Συντάγματος και το άρθρο 24 σχετικά με το περιβάλλον που μας ενδιαφέρει όλους.

Λέω, λοιπόν, πάνω σε αυτόν τον προβληματισμό. Λόγω του κανονισμού de minimis από τη μια πλευρά και του ν.1370/2007, αν δεν κάνω λάθος, του Ευρωπαϊκού Κανονισμού από την άλλη, δεν μπορούμε να χρηματοδοτήσουμε ιδιωτικές μεταφορικές επιχειρήσεις. Όπως δεν μπορούμε για τα φορτηγά έτσι και για τα ταξί.

Για να μπορέσουμε, λοιπόν, να βοηθήσουμε από τη μια πλευρά την κατάσταση μέχρι το 2020 -όχι για είκοσι χρόνια, μέχρι το 2020- και από την άλλη να μην προσβάλλουμε το περιβάλλον, δηλαδή να μην προσβάλλουμε ουσιαστικά ούτε τον σκληρό πυρήνα του άρθρου 5 του Συντάγματος αλλά ούτε και του άρθρου 24, ο μόνος τρόπος που, τουλάχιστον, εμείς έχουμε βρει, είναι από τη μία μέχρι το 2020 να δοθεί παράταση και από την άλλη αυστηροποίηση, όπως σας είπα, με τις μεθόδους της μη ασφάλισης εφόσον δεν υπάρχει ΚΤΕΟ και της επιβολής αυστηρότερων ελέγχων από την Τροχαία, καθώς και προστίμων σε περίπτωση που δεν έχει περάσει τεχνικό έλεγχο από τα ΚΤΕΟ. Διότι πράγματι, αν όλα τα αυτοκίνητα ήταν ρυθμισμένα και είχαν περάσει ΚΤΕΟ, αυτοί οι τεχνικοί έλεγχοι είναι αρκούντως ασφυκτικοί ως προς την καθαρότητα του κινητήρα. Έτσι θα μπορούσαμε να απολαμβάνουμε όλοι ένα καθαρότερο περιβάλλον.

Ο προβληματισμός είναι μεγάλος. Εγώ δεν θεωρώ ότι υπάρχει πανάκεια. Θεωρώ ότι αυτές οι δύο σφαίρες συγκρούονται καθημερινά και πάντοτε οι καλές ιδέες είναι ευπρόσδεκτες.

Σας ευχαριστώ για άλλη μια φορά για την επίκαιρη ερώτηση.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, θα προχωρήσουμε τώρα σε δύο επίκαιρες ερωτήσεις προς τον Υπουργό Αγροτικής Ανάπτυξης και Τροφίμων κ. Ευάγγελο Αποστόλου, οι οποίες θα συμπτυχθούν, χωρίς να παραβιάζεται κανένα δικαίωμα χρόνου, όπως προβλέπεται από τον Κανονισμό. Αυτές οι επίκαιρες ερωτήσεις είναι οι εξής:

Η πρώτη με αριθμό 166/30-10-2017 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή με θέμα: «Η αγωνία των επιλαχόντων νέων αγροτών συνεχίζεται» και η δεύτερη με αριθμό 165/30-10-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά με θέμα: «Συνεχίζεται η αδικία σε βάρος των επιλαχόντων νέων αγροτών.»

Κυρία Αραμπατζή, έχετε τον λόγο για δύο λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, το Πρόγραμμα Νέων Αγροτών έχει καταντήσει «γεφύρι της Άρτας», καθώς τέσσερις μήνες μετά από την ανακοίνωση των αποτελεσμάτων μετά από τρεις παρατάσεις και έναν ολόκληρο χρόνο μετά από την προκήρυξη του προγράμματος, τρεις χιλιάδες εκατόν είκοσι τρεις νέοι αγρότες επιλαχόντες βρίσκονται στον αέρα, παρά τις αντίθετες επανειλημμένες δεσμεύσεις τόσο τις δικές σας όσο, βεβαίως, και του ίδιου του Πρωθυπουργού.

Οι εν λόγω επιλαχόντες, κύριε Υπουργέ, που είναι χίλοι εκατόν τριάντα τέσσερις στην κεντρική Μακεδονία εκ των οποίων διακόσιοι είκοσι δύο στον Νομό Σερρών, τετρακόσιοι ογδόντα στη Θεσσαλία, τετρακόσιοι πενήντα δύο στην Κρήτη, τετρακόσιοι είκοσι οκτώ στη δυτική Ελλάδα, τριακόσιοι πενήντα εννέα στη δυτική Μακεδονία και διακόσιοι εβδομήντα στην ανατολική Μακεδονία και Θράκη, δεν αποκλείστηκαν επειδή δεν πληρούν τα κριτήρια ένταξής τους στο πρόγραμμα, αλλά λόγω της ανισόρροπης, της ανορθολογικής κατανομής των κονδυλίων που κάνατε στις περιφέρειες της χώρας, με αποτέλεσμα να υπάρχουν περιφέρειες με αδιάθετα ποσά και περιφέρειες με πλεονάζοντα. Μάλιστα κάνατε τόσο ανορθολογική κατανομή, που για παράδειγμα στην κεντρική Μακεδονία η οποία έχει και τους περισσότερους επιλαχόντες, από την πρώτη κατανομή δώσατε μόλις το 18% του συνολικού προϋπολογισμού του προγράμματος, όταν η κεντρική Μακεδονία συμβάλλει στο αγροτικό ΑΕΠ της χώρας με ποσοστό 26%.

Το λάθος μάλιστα συνεχίζεται, αφού μετά από την υπερδέσμευση του 10%, για την οποία δεσμευτήκατε, θα ξαναδοθούν χρήματα στις περιφέρειες, τα οποία έχουν πλεονάζοντα προϋπολογισμό και δεν έχουν αγρότες να τα δώσουν.

Θυμίζουμε, βεβαίως, ότι επί της προηγούμενης διακυβέρνησης της Νέας Δημοκρατίας, είχε ενταχθεί το σύνολο των αιτούντων νέων αγροτών, δώδεκα χιλιάδες νέοι αγρότες στο πρόγραμμα και, βεβαίως, τρεις χιλιάδες επιλαχόντες, ενώ επί Κυβέρνησης ΣΥΡΙΖΑ - ΑΝΕΛ τρεις χιλιάδες εκατόν είκοσι τρεις πετάγονται εκτός προγράμματος παρά τις δεσμεύσεις σας στη Λάρισα στις 12 Ιουλίου του 2017 για την αύξηση του ποσού στα 300 εκατομμύρια ευρώ, που εάν γίνει υπερδέσμευση, από τα 241 θα φτάσουμε στα 260, όπως γνωρίζετε, και για ένταξη είκοσι τεσσάρων χιλιάδων νέων γεωργών –εσείς τα είπατε, κύριε Υπουργέ- όταν μετά βίας φτάσαμε σήμερα στους δέκα χιλιάδες.

Η αγωνία, κύριε Υπουργέ, των συγκεκριμένων δικαιούχων όπως αντιλαμβάνεστε, γιγαντώνεται, αφ’ ενός γιατί έχει παρέλθει μεγάλο χρονικό διάστημα –τέσσερις μήνες από την ανακοίνωση των αποτελεσμάτων- αφ’ ετέρου γιατί πολλοί από αυτούς είναι, πραγματικά, επί ξύλου κρεμάμενοι, αφού υποχρεώθηκαν να κάνουν έναρξη αγροτικής δραστηριότητας και γιατί υποχρεώθηκαν; Γιατί για πρώτη φορά στα χρονικά η αξιολόγηση των νέων αγροτών έγινε μετά την υποβολή των δηλώσεων ΟΣΔΕ, με αποτέλεσμα να ελλοχεύει ο κίνδυνος, αυτοί οι άνθρωποι να βρεθούν εκτός και επόμενου προγράμματος εγκατάστασης νέων αγροτών.

Επειδή, λοιπόν, έχουν παρέλθει τέσσερις μήνες και οι νέοι αγρότες έχουν χορτάσει υποσχέσεις, σας ερωτώ: Θα ενταχθούν στο πρόγραμμα οι επιλαχόντες; Πόσοι θα ενταχθούν, πότε και με πόσα χρήματα; Από άλλα χρήματα που θα φέρετε από το Πρόγραμμα Αγροτικής Ανάπτυξης από άλλους κωδικούς δηλαδή ή από ανακατανομή των κονδυλίων από τις περιφέρειας όπου πλεονάζουν;

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ την κ. Αραμπατζή.

Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριε Υπουργέ, ήρθε η ώρα νομίζω των σαφών και ξεκάθαρων απαντήσεων. Το οφείλετε σε όλους τους νέους της χώρας, σε όλους τους νέους αγρότες οι οποίοι πίστεψαν ότι, πραγματικά, έχουν δυνατότητα για ενασχόληση με αγροτικές δραστηριότητες, οι οποίες όπως και εσείς ο ίδιος υποστηρίζετε στις απαντήσεις σας, θα βελτίωναν ηλικιακά τον πληθυσμό ο οποίος ασχολείται με τις αγροτικές ασχολίες αλλά ταυτόχρονα θα αύξαναν και τον ανταγωνισμό της χώρας μας.

Ενώ, λοιπόν, υπήρξε αυτό το κίνητρο, ενώ υπήρξε αυτή η ευκαιρία, καταφέρατε και σε αυτό, να έχετε δημιουργήσει πολύ περισσότερα ζητήματα, από αυτά τα οποία θεωρητικά θα λύνατε.

Θα μιλήσω πάρα πολύ απλά και παρακαλώ να έχω όσο πιο ξεκάθαρες απαντήσεις γίνεται. Από τις δεκατρείς περιφέρειες με βάση τα κριτήρια τα οποία εσείς θέσατε, με βάση τις αιτήσεις τις οποίες έγιναν, στις επτά εξ αυτών ικανοποιήθηκαν όλα τα αιτήματα τα οποία υπήρχαν και σε έξι υπάρχουν επιλαχόντες.

Καλώς ή κακώς τα κριτήρια είναι αυτά και εγώ πρέπει να ξεπεράσω τον τρόπο που τα βάλατε, έχουμε όμως ένα δεδομένο μπροστά μας. Σε έξι από αυτές τις περιφέρειες -μέσα στις οποίες τον μεγαλύτερο αριθμό επιλαχόντων των νέων αγροτών έχει η Περιφέρεια Κεντρικής Μακεδονίας- υπάρχουν ανικανοποίητα αιτήματα νέων ανθρώπων, οι οποίοι πίστεψαν ότι θα μπορέσουν να βρουν μια διέξοδο επαγγελματικής δραστηριότητας και μάλιστα απασχολούμενοι στον πρωτογενή τομέα, που ξέρουμε όλοι πόσο σημαντικός είναι για την οικονομία της χώρας μας.

Αυτοί, λοιπόν, οι οποίοι πληρούσαν όλα τα κριτήρια τα οποία θέσατε, οι οποίοι έχουν μια μοριοδότηση, η οποία είναι πάρα πολύ μεγαλύτερη από τη μοριοδότηση άλλων νέων αιτούντων αγροτών σε άλλες περιφέρεις της χώρας, αυτή τη στιγμή περιμένουν, κρέμονται από τα χείλη σας, για να δουν αν, πράγματι, θα έχουν τη δυνατότητα να συνεχίσουν ή όχι, πότε θα γίνει αυτό και από πού θα βρεθούν τα χρήματα.

Ακούω αμφίσημες δηλώσεις και κυβερνητικών στελεχών και του ίδιου του Πρωθυπουργού. Δεν μπορεί από τη μία να μιλάμε και να λέμε ότι θα προσπαθήσετε να κάνετε υπερδέσμευση και από την άλλη να μη μιλάτε για την ανάγκη νέας κατανομής. Πρέπει να γίνει μια ανακατανομή. Δεν μπορεί ο νέος αγρότης της κεντρικής Μακεδονίας με πενήντα τρία μόρια να είναι εκτός και να περιμένει και να προσπαθούμε να βρούμε σώνει και καλά αιτούντες νέους αγρότες στην Περιφέρεια Αττικής με σαράντα μόρια. Τι θα πω εγώ στον αγρότη της κεντρικής Μακεδονίας, που έχει συμπληρώσει πενήντα πέντε μόρια και περιμένει; Ότι ψάχνουμε μπας και κάνουν αιτήσεις στην Περιφέρεια Αττικής κάποιοι, τη στιγμή που δεν έγιναν αιτήσεις; Συνολικά έγιναν εξήντα εννιά αιτήσεις στην Περιφέρεια Αττικής. Με το ζόρι και οι άλλες περιφέρειες της χώρας να αποκτήσουν αγροτικό προσανατολισμό ή υποκρύπτονται πολιτικές σκοπιμότητες;

Οφείλω να το πω και παρακαλώ για τις απαντήσεις σας.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Γεωργαντά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και δύο εκπαιδευτικοί-συνοδοί τους από το 2ο Δημοτικό Σχολείο Ελληνικού.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο για έξι λεπτά, ώστε να απαντήσετε προς τους δύο συναδέλφους Βουλευτές.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κατ’ αρχάς, κύριοι συνάδελφοι, τις πολιτικές σκοπιμότητες -μακριά από μας- αναζητήστε τις στην Ένωση Περιφερειών Ελλάδας, διότι η συγκεκριμένη κατανομή έχει γίνει με την απόλυτη συνεννόηση και συναίνεση της Ένωσης Περιφερειών Ελλάδας.

Άρα, για το συγκεκριμένο υπομέτρο έγινε από μας μια πραγματικά μεγάλη διαβούλευση με τις περιφερειακές αρχές, λάβαμε σοβαρά υπ’ όψιν τις προτάσεις τους και καταλήξαμε σε αυτήν την κατανομή. Χρησιμοποιήσαμε συγκεκριμένα κριτήρια, τα οποία ήταν πολλά και δεν περιορίζονταν μόνο στο μέγεθος της ακαθάριστης προστιθέμενης αξίας του πρωτογενούς τομέα, αλλά εκτιμούσαν παράλληλα τη συμβολή στην απασχόληση, τη σημασία της κτηνοτροφίας στην περιφέρεια εκφρασμένη ανάλογα με το μέγεθος του ζωικού κεφαλαίου, την ηλικιακή διάρθρωση ως ποσοστό των γεωργών κάτω των τριάντα πέντε ετών που είχαν τυπική απόδοση άνω των 8.000 ευρώ ανά εκτάριο, την παρατηρούμενη ζήτηση εκφρασμένη ως ποσοστό απορρόφησης για κάθε περιφέρεια, στο πλαίσιο του συγκεκριμένου μέτρου του προηγούμενου Προγράμματος Αγροτικής Ανάπτυξης 2007-2013. Δεν είδαμε μόνο το προηγούμενο, αλλά και τι γινόταν με τα προηγούμενα, όμως καλύτερα να τα πούμε αργότερα αυτά. Με βάση, λοιπόν, αυτά τα κριτήρια είχαμε 241 εκατομμύρια και τα προκηρύξαμε αναζητώντας δώδεκα χιλιάδες αγρότες. Αυτή ήταν η κατεύθυνση.

Από κει και πέρα, ξέρετε ότι ολοκληρώθηκε η δεύτερη αξιολόγηση των αιτήσεων των υποψηφίων και ήδη το 70% των νέων αγροτών έχει πληρωθεί. Από τις δεκατρείς περιφέρειες, όπως κι εσείς είπατε, οι επτά δεν έχουν επιλαχόντες.

Μάλιστα, οι πέντε περιφέρειες εξ αυτών είχαν περίσσευμα 25 εκατομμυρίων ευρώ περίπου. Η πρόσκληση για αυτά τα 25 εκατομμύρια ευρώ δημοσιοποιήθηκε. Το κάναμε γιατί συμφωνήσαμε με την Ένωση Περιφερειών Ελλάδας να δοθεί μια δεύτερη δυνατότητα στις συγκεκριμένες πέντε περιφέρειες. Οι πέντε αυτές περιφέρειες είναι η Περιφέρεια Αττικής, Ηπείρου. Βλέπετε ότι δεν υπήρξε καμμία πολιτική σκοπιμότητα, για τον απλούστατο λόγο ότι οι περιφέρειες αυτές για τον άλφα ή βήτα λόγο δεν μπόρεσαν να απορροφήσουν. Θεωρήσαμε σκόπιμο όμως να τους δοθεί η δυνατότητα, ιδιαίτερα τον πρώτο χρόνο εφαρμογής του προγράμματος. Έχουμε, λοιπόν, την Περιφέρεια Νοτίου Αιγαίου, την Περιφέρεια Στερεάς Ελλάδας. Μην μου πείτε τίποτα, γιατί καμμιά φορά πετάγεστε και λέτε «Περιφέρεια Στερεάς Ελλάδας, άρα η εκλογική του περιφέρεια». Είναι και η Περιφέρεια Ιονίων Νήσων.

Για τις πέντε που σας είπα θα υπάρξει –ήδη έχει προδημοσιευτεί- νέα πρόσκληση, εντός των ημερών, μέχρι το τέλος του μήνα με μείωση της βάσης για τις υπόλοιπες πιστώσεις, γι’ αυτές που δεν έχουν πάρει. Προσπαθούμε όσον το δυνατόν να συμβάλουμε και σ’ αυτές τις περιφέρειες στην ηλικιακή ανανέωση του αγροτικού χώρου.

Για τις έξι περιφέρειες, όπου πραγματικά ο συνολικός προϋπολογισμός των αιτημάτων υπερβαίνει το διαθέσιμο, τι είπαμε; Ξέρετε ποιες περιφέρειες είναι: Κεντρικής Μακεδονίας, Δυτικής Μακεδονίας, Ανατολικής Μακεδονίας και Θράκης, με έντονη αγροτική δραστηριότητα, Θεσσαλίας, Δυτικής Ελλάδας και Κρήτης. Περίπου στους τρεις χιλιάδες εκατόν πενήντα είναι οι επιλαχόντες. Γι’ αυτούς, λοιπόν, θα χρησιμοποιηθεί το ποσό που θα περισσέψει από την νέα προκήρυξη για τις πέντε προηγούμενες περιφέρειες. Θα πάρουμε ένα ποσό, αν περισσέψει. Απ' ό,τι δείχνουν τα πράγματα θα περισσέψει.

Επίσης, ξέρετε ότι έχουμε την υπερδέσμευση του 10%, τα 24 εκατομμύρια ευρώ, γιατί έτσι προβλέπεται στο σύστημα διαχείρισης του Προγράμματος Αγροτικής Ανάπτυξης για το συγκεκριμένο μέτρο. Επίσης, αν χρειαστεί θα έχουμε υπερδεσμεύσεις και στη συνέχεια σε άλλα προγράμματα, ειδικά για τους νέους αγρότες, στα σχέδια βελτίωσης στα οποία βρισκόμαστε ήδη -έχουν προδημοσιευθεί και πάμε προς την προκήρυξη- και στα «LEADER», ούτως ώστε να καταστεί δυνατόν μέσα από αυτές τις υπερδεσμεύσεις να καλύψουμε όσο γίνεται ένα μεγάλο μέρος αυτών που πραγματικά θέλουν να μπουν και να συνεχίσουν στον αγροτικό χώρο. Άρα, μην περιμένετε από μένα αυτή την ώρα να σας πω νούμερα, για τον απλούστατο λόγο ότι δεν έχει διαμορφωθεί το συγκεκριμένο ποσό.

Για μας, λοιπόν, στόχος είναι να καλύψουμε όσο γίνεται περισσότερο κόσμο. Και σας είπα προηγούμενα, αναφερόμενος ιδιαίτερα στα αποτελέσματα των προηγούμενων Προγραμμάτων Αγροτικής Ανάπτυξης, ότι αυτό που βλέπετε όλοι σας είναι αν εντάχθηκαν οι νέοι αγρότες, αν πήραν τα χρήματα. Τι γίνεται τον δεύτερο, τον τρίτο χρόνο, αν οι αγρότες έμειναν μόνιμα στον αγροτικό χώρο δεν σας ενδιαφέρει. Αυτό είναι κυρίως που ενδιαφέρει εμάς και προς αυτή την κατεύθυνση κινούμαστε. Γι’ αυτό επιμένω ότι θα προσπαθήσουμε μέσα και από πρόσθετα κριτήρια για τους νέους αγρότες στα μέτρα που θα προκηρυχθούν να μπορέσουμε να τους κρατήσουμε. Γιατί ξέρετε, ο ενθουσιασμός ένα-δυο χρόνια κρατάει. Τον τρίτο χρόνο αρχίζει να εμφανίζεται η αναγκαιότητα για ένα βιώσιμο εισόδημα.

Άρα, λοιπόν, έχουμε τις προϋποθέσεις να το εξασφαλίσουμε αυτό; Αυτό είναι το ζητούμενο και μέσα απ’ αυτή τη διαδικασία που συζητάμε της ένταξης των νέων αγροτών.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ, για την απάντησή σας.

Κυρία Αραμπατζή, έχετε τον λόγο για τη δευτερολογία σας.

**ΦΩΤΕΙΝΗ ΑΡΑΜΠΑΤΖΗ:** Κύριε Υπουργέ, είπατε ότι είχατε την απόλυτη συνεννόηση της Ένωσης Περιφερειών και λάβατε σοβαρά υπ’ όψιν σας τις αποφάσεις τους για την κατανομή που κάνατε στις περιφέρειες. Ειρήσθω εν παρόδω πρώτη φορά έπρεπε να γίνει κατανομή των προγραμμάτων στις περιφέρειες με βάση τους ορισμούς της νέας ΚΑΠ και πρώτη φορά πήγατε να τα κάνετε εσείς και γι’ αυτό τα κάνατε θάλασσα.

Τότε, κύριε Υπουργέ, γιατί ο Περιφερειάρχης Κεντρικής Μακεδονίας, ο κ. Αγοραστός και ο Περιφερειάρχης Δυτικής Ελλάδας σάς ζητούν να άρετε τις αδικίες και τους αποκλεισμούς αγροτών οι οποίοι έχουν πολλά μόρια και αποκλείονται, ενώ μπαίνουν με πολύ λιγότερα μόρια σε άλλες περιφέρειες;

Γιατί σας κάνουν αυτές τις εκκλήσεις με αυτές τις επιστολές αν ήταν με την απόλυτη συνεννόησή τους, όπως μας λέτε;

Είπατε μετά ότι αναζητήσατε δώδεκα χιλιάδες αγρότες αρχικά για το πρόγραμμα. Τότε γιατί είπατε για είκοσι τέσσερις χιλιάδες νέους αγρότες από τη Λάρισα; Γιατί είπατε για είκοσι τέσσερις όταν ξεκινούσατε, λέτε, με δώδεκα;

Λέτε, επίσης, ότι θα μειώσετε τη βάση. Δηλαδή, κύριε Υπουργέ, λέτε αυτό που σας είπε και ο αγαπητός συνάδελφος ότι με το ζόρι, σώνει και καλά ανθρώπους με λιγότερα μόρια θα τους υποχρεώσετε να γίνουν αγρότες, επειδή κάνατε λάθος κατανομή κονδυλίων στις περιφέρειες. Συγχαρητήρια, κύριε Υπουργέ!

Λέτε, επίσης, ότι ο στόχος ο δικός σας είναι η παραμονή των αγροτών στο αγροτικό επάγγελμα, γιατί όπως ισχυριστήκατε στα προηγούμενα προγράμματα στα τρία χρόνια έφευγαν οι αγρότες από το επάγγελμα. Σοβαρά, κύριε Υπουργέ; Εσείς ένα αναπτυξιακό μέτρο καταφέρατε μετά από τρία χρόνια σχεδόν που κυβερνάτε μετά κόπων και βασάνων να προκηρύξετε και αντί να χτίζετε, γκρεμίζετε.

Θα σας απαντήσω γιατί γκρεμίζετε, κύριε Υπουργέ. Γκρεμίζετε, γιατί το όριο παραμονής στο αγροτικό επάγγελμα για τους νέους αγρότες από δέκα χρόνια, που ήταν στο προηγούμενο πρόγραμμα, ήρθατε εσείς και με δική σας απόφαση το κατεβάσατε στα τρία χρόνια, υπονομεύοντας έτσι την ηλικιακή ανανέωση του αγροτικού πληθυσμού και τορπιλίζοντας, βεβαίως, τη συνειδητή παραμονή των αγροτών στο αγροτικό επάγγελμα. Εσείς το κάνατε αυτό το οποίο τώρα υποτίθεται ότι έρχεστε και καταγγέλλετε.

Και γιατί το κάνατε αυτό; Γιατί διαπνέεστε από την γνωστή λαϊκίστικη, ψηφοθηρική και επιδοματική πολιτική. Την πολιτική των νέων γεωργών ως επίδομα προς όλους και άρπα κόλλα την είδατε ουσιαστικά, κύριε Υπουργέ, για αυτό βάλατε και τα τρία χρόνια αντί για τα δέκα και αποκλείετε ανθρώπους που θέλουν πραγματικά να ριζώσουν στο επάγγελμα και δίνετε οριζόντια επιδοματική πολιτική.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα ακόμα λεπτό, κύριε Υπουργέ, με την ανοχή σας.

Και αφού κάνατε, βεβαίως, αυτές τις κατανομές έρχεστε τώρα και μας λέτε για την υπερδέσμευση. Και γιατί δεν προχωράει η υπερδέσμευση, κύριε Υπουργέ, του 10%, που δεν είναι λύση, αλλά είναι ότι προσπαθείτε να χρυσώσετε το χάπι με αυτά τα είκοσι και κάτι εκατομμύρια τα επιπλέον; Γιατί δεν προχωράει;

Δεν προχωράει γιατί πολύ απλά το πληροφοριακό σύστημα κρατικών ενισχύσεων, δηλαδή η πλατφόρμα, δεν λειτουργεί αφού πρέπει να περαστούν οι αξιολογήσεις των ενστάσεων, οι οποίες τρεις μήνες τώρα δεν έχουν εκδικαστεί. Και όμηροι, όπως καταλαβαίνετε, παραμένουν και οι εν δυνάμει υποψήφιοι νέοι γεωργοί και οι απορριφθέντες οι οποίοι περιμένουν τα αποτελέσματα των ενστάσεων και φυσικά οι επιλαχόντες.

Να μην αναφέρω όλα τα προγράμματα του δεύτερου πυλώνα, τα οποία λόγω της αδυναμίας λειτουργίας της ηλεκτρονικής πλατφόρμας εν έτει 2017 δεν προκηρύσσονται.

Τι να πω; Για τα σχέδια βελτίωσης για τα οποία υπερηφανεύεστε, που ακόμη σήμερα είναι σε προδημοσίευση; Για τις ομάδες παραγωγών που είναι σε προδημοσίευση; Τη μεταποίηση που εσείς έχετε δώσει τέσσερις παρατάσεις, κύριε Υπουργέ, και καλείτε κόσμο και κόσμο να ξαναϋποβάλει όταν έχουν οι υποψήφιοι περάσει τον προϋπολογισμό τέσσερις φορές; Γιατί; Για να γίνει σαν το φιάσκο της βιολογικής γεωργίας;

**ΠΡΟΕΔΡΕΥΩΝ (Δημήτριος Καμμένος):** Κυρία συνάδελφε, σας παρακαλώ να ολοκληρώσετε, θα συμπληρώσει και ο κ. Γεωργαντάς. Να μην καταχραστούμε τον χρόνο από τον κύριο συνάδελφο.

**ΦΩΤΕΙΝΗ ΑΡΑΜΠΑΤΖΗ:** Ολοκληρώνω, κύριε Πρόεδρε.

Βέβαια κι αν ακόμη λύσετε το πρόβλημα της ηλεκτρονικής πλατφόρμας, κύριε Υπουργέ, θέλω μια απάντηση. Είπατε ότι δεν μπορείτε να πείτε νούμερα. Πόσους τελικά θα εντάξετε;

Εδώ στις 25-9 ουσιαστικά δεσμεύεστε με γραπτή απάντησή σας μόνο για τη δυτική Μακεδονία. Στη Βουλή προφορικά μιλήσατε για το 1/3 των επιλαχόντων. Στην Κρήτη στις 21 Σεπτεμβρίου μιλήσατε για δεκατρείς με δεκατέσσερις χιλιάδες συνολικά δικαιούχους ,την ίδια στιγμή που μας είπατε ότι από την Κρήτη θα μπουν οι μισοί.

Τελικά ξαναρωτάμε: Πότε, πόσοι, και με ποια χρήματα, κύριε Υπουργέ;

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πάρα πολύ.

Αφήνω τον χρόνο και τρέχει, κύριε Γεωργαντά, για να σας κάνω και λίγο χιούμορ. Έχετε λιγότερο από ένα λεπτό.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριε Υπουργέ, τα πράγματα είναι τόσο απλά, που νομίζω ότι μπορεί να τα καταλάβει ο καθένας. Με έναν ανορθολογικό, κατ’ εμάς τρόπο, αποφασίσατε τα κριτήρια, με τα οποία θα γίνει η κατανομή των πιστώσεων ανά περιφέρεια για τους νέους αγρότες.

Εσείς λέτε, με τη συναίνεση των περιφερειών. Εγώ βλέπω επιστολές του κ. Τζιτζικώστα και του κ. Φάνη Παππά, του αρμόδιου Αντιπεριφερειάρχη Κεντρικής Μακεδονίας, από τον Γενάρη του 2017, που σας έλεγαν ότι, με τον τρόπο με τον οποίο το επιδιώκετε αυτό και το προχωράτε, είναι σίγουρο ότι θα βρεθούν αγρότες της Κεντρικής Μακεδονίας εκτός αυτού του προγράμματος. Σε κάθε περίπτωση, αν και είναι ανορθολογικά τα κριτήρια κατ’ εμάς, το κάνετε.

Τελειώνει η πρώτη φάση. Η Κεντρική Μακεδονία, η οποία συμμετέχει στο ακαθάριστο αγροτικό προϊόν με 26,8%, παίρνει το 18% τελικά των ποσών για νέους αγρότες. Τελειώνει η πρώτη φάση. Βλέπουμε ότι σε πέντε περιφέρειες δεν υπάρχει ενδιαφέρον, δεν υπάρχουν αιτήσεις, δεν υπάρχει αυτός ο προσανατολισμός, για πολλούς λόγους. Υπάρχουν άλλοι προσανατολισμοί, υπάρχουν άλλες δυνατότητες, υπάρχουν άλλες ευκαιρίες, υπάρχουν άλλες ενασχολήσεις.

Σε αυτές τις περιφέρεις, λοιπόν, στις οποίες είχαμε και μειωμένη μοριοδότηση, έρχεστε τώρα και τι μας λέτε; «Θα κάνω δεύτερη πρόσκληση, θα μειώσω τη βάση, θα περιμένω να δω αν θα μπορέσει να συντηρηθεί κάποιος να κάνει αίτηση και εσείς αγρότες της Κεντρικής Μακεδονίας, εσείς αγρότες της Θεσσαλίας, οι οποίοι είχατε ενδιαφερθεί, οι οποίοι έχετε όλα τα μόρια και πληροίτε όλες τις προϋποθέσεις, περιμένετε να δούμε τι θα γίνει, μπας και πείσουμε κανέναν να κάνει αίτηση στην Αττική. Αν δεν πειστεί κανένας, τότε θα μεταφέρουμε το υπόλοιπο αυτό στην Κεντρική Μακεδονία και κατά το 2019 μπορεί να ενταχθείτε. Μέχρι τότε, περιμένετε. Μείνετε, με βάση τις δεσμεύσεις σας και τις υποχρεώσεις σας, τυπικοί, για να μην απενταχθείτε, και να έχετε τις δυνατότητες και τα κριτήρια, που πρέπει να πληρούνται και περιμένετε να δούμε πότε θα γίνει τι».

Δεν νομίζω ότι είναι σοβαρή αντιμετώπιση αυτού του τόσο μεγάλου ζητήματος, το οποίο δεν είναι μόνο ζήτημα ανεργίας. Έχει να κάνει με νέους ανθρώπους, οι οποίοι θέλουν να γίνουν νέοι αγρότες. Θέλουν να πάνε στην περιφέρεια να μείνουν, να πάνε στα ερημωμένα, χωρία και να ασχοληθούν με αυτή τη δραστηριότητα.

Νομίζω ότι οφείλετε σε αυτούς τους νέους ανθρώπους άμεσα, ξεκάθαρα, να τελειώσετε αυτό το ζήτημα. Δεν υπάρχει πρόβλημα με καμιά περιοχή της χώρας. Απλά τα ενδιαφέροντα είναι συγκεκριμένα, εκδηλώθηκαν. Είστε υποχρεωμένος στη δεύτερη φάση να κάνετε ένα συμμάζεμα και εκεί πραγματικά που υπάρχει ζήτηση, εκεί που υπάρχει ανάγκη, εκεί που υπάρχει αυτός ο προσανατολισμός, διαχρονικά να δώσετε την ευκαιρία σε περισσότερους ανθρώπους να ασχοληθούν.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Γεωργαντά και για την κατανόηση.

Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας ανέφερα στην πρωτολογία μου ένα χρονοδιάγραμμα. Ταυτόχρονα σας είπα πώς διαχειριζόμαστε το ΠΑΑ και θέλω να το επαναλάβω για μια ακόμη φορά. Το ξέρετε ότι το 37,4% των πόρων του Προγράμματος Αγροτικής Ανάπτυξης έχει εκχωρηθεί στις περιφέρειες. Αυτό αποφασίσαμε ως πολιτικοί, έχοντας ως βασική κατεύθυνση ότι θέλουμε αποκέντρωση με αυτοδιοίκηση. Ειδικά από την περιφερειακή αυτοδιοίκηση θέλουμε να έχει ουσιαστικό ρόλο σε αυτά τα ζητήματα, γιατί πιστεύουμε ότι, όπως εμείς γνωρίζουμε, έτσι και η περιφερειακή αυτοδιοίκηση γνωρίζει πολύ καλά τον αγροτικό χώρο. Είναι εξάλλου η επικράτειά της.

Άρα, με βάση αυτήν την αρχική συνεννόηση, κάναμε μια κατανομή. Βάλαμε μερικά κριτήρια. Δεν άκουσα από εσάς αν αμφισβητείτε τα κριτήρια που βάλαμε ή όχι ούτε ότι λάβαμε σοβαρά υπ’ όψιν τι είχε γίνει στο προηγούμενο πρόγραμμα.

Άρα, έχουμε καταλήξει και λέμε ότι σε αυτές τις πέντε περιφέρειες εσκεμμένα θέλετε να παραπλανήσετε. Υπάρχουν και περιφέρειες, οι οποίες έχουν πάρα πολύ μεγάλη ανάγκη για την είσοδο νέων αγροτών. Εννοώ, για παράδειγμα, την Περιφέρεια Ηπείρου. Μη μου πείτε ότι μετά την Περιφέρεια Δυτικής Μακεδονίας, που έχει το πρώτο ποσοστό ανεργίας, η Περιφέρεια Ηπείρου δεν είναι αυτή, η οποία έχει πάρα πολλά προβλήματα, ιδιαίτερα από την ώρα που υπάρχει ένα ενδιαφέρον για τον αγροτικό χώρο και μια συγκεκριμένη δραστηριότητα και ότι δεν πρέπει να τη λάβουμε σοβαρά υπ’ όψιν.

Άρα, δεν μπορούμε, βεβαίως, να κάνουμε επιλεκτικές. Άρα, για τις πέντε θα προκηρύξουμε. Το να σας πω από τώρα, να προδιαγράψω δηλαδή ποιο θα είναι το αποτέλεσμα, όχι. Μακριά από εμάς αυτό. Θα γίνουν οι διαδικασίες αυτές, που πρέπει. Απλά, η εικόνα που έχουμε, είναι ότι θα υπάρξει περίσσευμα από το συγκεκριμένο ποσό. Αυτό, λοιπόν, συν την υπερδέσμευση, θα δούμε πόσους θα καλύψουν.

Εμείς βεβαίως έχουμε ως στόχο να καλύψουμε ένα μεγάλο μέρος -δεν θέλω να λέω νούμερα- των επιλαχόντων. Δεν θέλετε να καταλάβετε αυτό που σας λέω. Και σε επόμενα μέτρα θα δούμε, θα υπάρξει μια υπερδέσμευση τέτοια, η οποία θα κατευθύνεται σε αυτούς τους νέους αγρότες, που θέλουν να μπουν.

Άρα είτε ενταχθούν στο σύνολό τους όλοι αυτοί οι αγρότες είτε δεν ενταχθούν, στόχος δικός μας είναι να τους εντάξουμε μέσα από διαφορετικές προσεγγίσεις. Δεν μας μένει ο χρόνος για να κάνω περισσότερη ανάλυση.

Και επειδή αναφερθήκατε ειδικά για το πληροφοριακό σύστημα, εγώ θα σας πω ότι έχετε εν μέρει δίκιο, διότι υπάρχει ένα πρόβλημα. Ξεκινώντας, ουσιαστικά, να εντάξουμε όλες τις διαδικασίες σε ένα πληροφοριακό σύστημα, που, όταν ολοκληρωθεί -πιστεύουμε είναι θέμα ημερών να μπει σε μια κανονικότητα- δεν θα μπορεί κανείς να το αμφισβητήσει ούτε στο ελάχιστο. Κι αυτός είναι ο στόχος μας.

Όσον αφορά τώρα τα μέτρα και τι έχει προκηρυχθεί, επειδή διαρκώς το επαναλαμβάνετε, έχω να σας πω το εξής: Μέχρι σήμερα έχει προκηρυχθεί πάνω από το 31% του προγράμματος. Έχουμε, ταυτόχρονα, ανειλημμένες δεσμεύσεις, τις οποίες περπατάμε. Ουσιαστικά, αυτήν την ώρα, πάνω από το 55% του προγράμματος έχει ήδη δεσμευτεί και το 23% να έχει απορροφηθεί κι εσείς φωνάζετε διαρκώς «δεν περπατάει», «δεν γίνεται».

**ΦΩΤΕΙΝΗ ΑΡΑΜΠΑΤΖΗ:** Προδημοσιεύτηκε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν μου επιτρέπει ο χρόνος να πω αναλυτικά. Αυτό που πρέπει να ξέρετε, είναι ότι οι αποδόσεις που έχουμε και σε προκηρύξεις και σε απορροφήσεις, δεν έχουν καμμία σχέση με αυτές των προηγούμενων τριών χρόνων.

Εμείς θα υπηρετήσουμε τον αγροτικό χώρο και το ξέρετε, το ξέρει ιδιαίτερα η περιφέρεια, η οποία σήμερα βιώνει, ειδικά με τα περιφερειακά συνέδρια, μια κυβέρνηση, η οποία πάει κοντά στους αγρότες, συζητάει, ακούει τις προτάσεις τους και παίρνει αποφάσεις. Αυτό είναι το βασικό μας εργαλείο. Και να ξέρετε ότι ο αγροτικός χώρος θα αποτελέσει πραγματικά το εργαλείο για την παραγωγική ανασυγκρότηση της χώρας. Δεν είναι γιατί το λέμε εμείς. Είναι γιατί έχει τεράστιες δυνατότητες. Από κει και πέρα, όλοι οφείλουμε να τον στηρίξουμε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Προχωράμε στη δεύτερη με αριθμό 208/31-10-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Αγροτικής Ανάπτυξης και Τροφίμων,με θέμα: «Κατασκευή φράγματος στο πλατύ Νομού Ρεθύμνης, αγωγού μεταφοράς νερού στη Μεσσαρά και αρδευτικού δικτύου στο Πλατύ Δήμου Αμαρίου Νομού Ρεθύμνης».

Παρακαλώ, κύριε συνάδελφε, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, οι υδατικοί πόροι θεωρούνται απαραίτητη προϋπόθεση για την ανάπτυξη της αγροτικής παραγωγής, κάθε μορφής δραστηριότητας στην ύπαιθρο, όσο και για τη διατήρηση της οικολογικής ισορροπίας. Με την κατασκευή του φράγματος του Πλατύ Ποταμού ή αλλιώς Λιγιώτη, όπως λέγεται, καθώς και του αγωγού μεταφοράς νερού στον κάμπο της Μεσσαράς και του αρδευτικού δικτύου στο Πλατύ Δήμου Αμαρίου, γίνεται εφικτή η εξοικονόμηση, άρα και η αξιοποίηση πάνω από τριάντα εκατομμυρίων κυβικών μέτρων νερού ετησίως και λύνονται πολλά προβλήματα στους κατοίκους του κάμπου της Μεσσαράς και του νότιου Ρεθύμνου, αντί να νερά, πλημμυρικά και χειμερινά, να οδηγούνται στη θάλασσα.

Να σας πω μόνο για την Κρήτη συνολικά, βέβαια, για να δείτε το μέγεθος του προβλήματος. Τα ανανεώσιμα αποθέματα υπόγειων νερών της Κρήτης εκτιμώνται περίπου στα τρία δισεκατομμύρια κυβικά μέτρα τον χρόνο, ενώ το σύνολο των νερών, που χρησιμοποιούνται δεν ξεπερνά το 15% αυτών. Είναι ακόμα λιγότερα. Βέβαια, ανθέλετε, να το συζητήσουμε περισσότερο.

Οι συζητήσεις για τον Πλατύ Ποταμό είχαν ξεκινήσει από τις αρχές της δεκαετίας του ’90, ίσως και παλιότερα. Η μελέτη του έργου ανατέθηκε στο Υπουργείο Αγροτικής Ανάπτυξης, μετά από συνεχείς προσπάθειες και αγώνες των κατοίκων της περιοχής, ενώ μέχρι και σήμερα, που είναι έτοιμο για δημοπράτηση και παρά τις υποσχέσεις για χρηματοδότηση, η υλοποίησή του βραδυπορεί. Μάλιστα, το έργο δεν περιλαμβάνεται στις προβλέψεις του εγκεκριμένου περιφερειακού πλαισίου χωροταξικού σχεδιασμού της Περιφέρειας Κρήτης και επιπλέον, νομίζω ότι αξίζει να σημειωθεί ότι η κοινοτική οδηγία -που εναρμονίστηκε η ελληνική νομοθεσία το 2003- σε σχέση με τα νερά, θέτει σε προτεραιότητα την εξοικονόμηση της ζήτησης νερού, σε αντιπαράθεση με τη μεγιστοποίηση της προσφοράς σε κάθε υδατικό διαμέρισμα, στο πλαίσιο όσων προβλέπονται και από την αντιλαϊκή Κοινή Αγροτική Πολιτική.

Η αξιοποίηση, όμως, αυτού του σημαντικού υδάτινου πόρου θα λύσει προβλήματα άρδευσης στο νότιο Ρέθυμνο και θα επιλύσει μακροπρόθεσμα το υδατικό έλλειμμα της πεδιάδας της Μεσσαράς, με συμπληρωματική πλήρωση τού εκεί ταμιευτήρα της Φανερωμένης –που, σημειωτέoν, τώρα που μιλάμε είναι «Σαχάρα», δηλαδή δεν υπάρχει δράμι νερό μέσα στο φράγμα, λόγω της παρατεταμένης ξηρασίας και ανομβρίας- έτσι ώστε να παρθούν αυτά τα μέτρα, για να μπορεί να στηριχθεί η αγροτική παραγωγή.

Σας ρωτάμε, λοιπόν, κύριε Υπουργέ: Τι μέτρα προτίθεστε να πάρετε, έτσι ώστε να χρηματοδοτηθεί τώρα η κατασκευή του έργου εκτροπής του Πλατύ Ποταμού, που θα αυξήσει τη διαθεσιμότητα των υδάτινων πόρων στο νότιο Ρέθυμνο και στην Πεδιάδα της Μεσσαράς και ποιο είναι το χρονοδιάγραμμα ολοκλήρωσης και λειτουργίας του Φράγματος στο Πλατύ νομού Ρεθύμνου; Όχι τίποτα άλλο, αλλά γιατί προηγουμένως είπατε ότι είσαστε κοντά στον αγρότη. Έγινε το περιφερειακό δικό σας συνέδριο στην Κρήτη, είχε κατέβει και στη Μεσσαρά ο Πρωθυπουργός. Είχε πει ότι με θετικό μάτι βλέπει η Κυβέρνηση αυτό το έργο. Δώστε, λοιπόν, σαφέστατες απαντήσεις εδώ και τώρα για το πότε θα γίνει αυτό το έργο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε συνάδελφε.

Τον λόγο έχει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, δεν μπορούμε να μιλάμε για εδώ και τώρα, όταν εξελίσσονται διαδικασίες. Όπως αντιλαμβάνεστε, δεν είναι ένα έργο και δύο. Πρέπει να δούμε το σύνολο όλων των εγγειοβελτιωτικών έργων, για να αποφανθούμε.

Όμως θέλω να σας πω, σχετικά με το συγκεκριμένο Φράγμα στο Πλατύ Ρεθύμνου, ότι η μελέτη μετά του αγωγού μεταφοράς, καθώς και του αρδευτικού δικτύου ήταν ενταγμένες σε μέτρο του Προγράμματος Αγροτικής Ανάπτυξης 2007–2013. Η μελέτη δεν ολοκληρώθηκε και με απόφαση τον Ιούνιο του 2016 του Γενικού Γραμματέα Κοινοτικών Πόρων συνεχίζεται και εντάχθηκε στο σχετικό μέτρο του Προγράμματος Αγροτικής Ανάπτυξης 2014-2020, αυξάνοντας τον προϋπολογισμό -εννοώ για τη μελέτη- στις 850 χιλιάδες ευρώ. Μέχρι σήμερα έχουν απορροφηθεί οι 700 χιλιάδες. Οι μελέτες έχουν ολοκληρωθεί και απομένει η αποπληρωμή τους.

Σε ό,τι αφορά τώρα την κατασκευή του συγκεκριμένου έργου, μπαίνουμε σε άλλη διαδικασία. Πρέπει να υποβληθεί η συγκεκριμένη μελέτη. Και βεβαίως, η μελέτη αυτή, με κριτήρια που υπάρχουν για την ένταξη των συγκεκριμένων έργων, όταν γίνει η σχετική προκήρυξη -θα σας πω παρακάτω- θα αξιολογηθεί αν ενταχθεί στην προγραμματική περίοδο 2014–2020.

Θέλω να σας πω δύο πράγματα που πρέπει να τα έχετε υπ’ όψιν σας. Το ένα είναι ότι υπάρχει ένα κριτήριο συμπληρωματικότητας αυτών που έχουν ξεκινήσει την προηγούμενη προγραμματική περίοδο και υποβάλλονται στη νέα προγραμματική περίοδο. Θα ληφθεί υπ’ όψιν αυτό το κριτήριο συμπληρωματικότητας, που σημαίνει ότι στη σχετική βαθμολογία θα έχει κάτι παραπάνω σε σχέση με τα άλλα που υποβλήθηκαν τώρα, χωρίς να έχουν σχέση με τον προηγούμενο Πρόεδρο. Το ξέρω ότι διαφωνείτε, αλλά δεν γίνεται διαφορετικά.

Για το κομμάτι των εγγειοβελτιωτικών έργων, υπάρχει μία αιρεσιμότητα από πλευράς του Προγράμματος Αγροτικής Ανάπτυξης, από πλευράς της Κοινής Αγροτικής Πολιτικής -πείτε το εσείς- η οποία λέει πάρα πολύ απλά ότι: «Δεν θα προκηρύξετε κανένα από αυτά τα μέτρα εάν πρώτα δεν υπηρετήσετε την εξής αιρεσιμότητα, ότι πρέπει να υπάρξουν σε όλες τις λεκάνες απορροής σχετικές μελέτες που να δείχνουν ότι εκεί έχουμε εμείς μελετήσει πώς θα γίνει η διαχείριση και το δεύτερο είναι ότι πρέπει να προχωρήσετε στην τιμολόγηση του νερού». Έτσι τη λένε αυτήν τη διαδικασία.

Σε ό,τι αφορά το θέμα της τιμολόγησης του νερού, ήδη έχει γίνει μια συνεννόηση όπου από τη δική μας πλευρά θα αναλάβουμε μέσα σε πέντε χρόνια να έχει κλείσει το θέμα της εγκατάστασης υδρομετρητών σε όλες τις γεωτρήσεις. Νομίζω πως είναι ένα ζήτημα που από την ώρα που θέλουμε να υπάρξει μια σωστή διαχείριση στα νερά αν δεν συνοδευτεί με την εγκατάσταση των συγκεκριμένων μετρητών δεν γίνεται, θα έχουμε πρόβλημα. Εκεί, λοιπόν, συμφωνήσαμε βεβαίως εφόσον εγκατασταθούν, τότε -το επαναλαμβάνω για να μην γίνει κάποια παρεξήγηση- θα συζητηθεί το θέμα της τιμολόγησης του νερού, το αν επιβληθεί τέλος ή αν δεν επιβληθεί. Δεν υπάρχει σήμερα τέτοιο ζήτημα.

Μέσα, λοιπόν, από αυτή τη διαδικασία, κάποια στιγμή, μετά από πέντε χρόνια, η ηγεσία που θα είναι τότε θα αποφασίσει με συγκεκριμένα κριτήρια αν ενισχύει ή δεν ενισχύει τον αγροτικό χώρο.

Το άλλο κομμάτι που έχει σχέση με τη διαχείριση των λεκανών απορροής είναι υπό σύνταξη αυτή την ώρα και είναι μία υποχρέωση την οποία το Υπουργείο Περιβάλλοντος θα υποβάλλει στην Ευρωπαϊκή Επιτροπή.

Αν ολοκληρωθεί αυτή η διαδικασία, τότε εμείς είμαστε ελεύθεροι να προκηρύξουμε τα συγκεκριμένα μέτρα και με τις διαδικασίες που σας είπα, εφόσον υποβληθεί το αίτημα. Εφόσον κριθεί μέσα από την αξιολόγηση ότι μπορεί να ενταχθεί, τότε, λοιπόν, ανοίγει ο δρόμος για το συγκεκριμένο έργο.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κύριε Συντυχάκη, έχετε το λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Τι καταλάβατε εσείς; «Ζήσε Μάη μου να φας τριφύλλι»!

Ήταν τόσο δαιδαλώδης, όχι απλώς η σκέψη, αλλά και ο προγραμματισμός σας, που πολύ φοβόμαστε ότι, όχι μόνο η προγραμματική περίοδος 2007-2013 ήταν τελικά λόγια του αέρα, αλλά και η νέα προγραμματική περίοδος 2014-2020, για το συγκεκριμένο φράγμα και για πολλά άλλα φράγματα, θα έχει την ίδια κατάληξη.

Πόσα χρόνια απαιτούνται για να γίνει ένα φράγμα για να καλύψει βασικές, στοιχειώδεις ανάγκες μιας αγροτικής περιοχής, ενός κάμπου, με τα συνοδευτικά εγγειοβελτιωτικά έργα που πρέπει να γίνουν, ενώ την ίδια στιγμή εμφανίζονται κάτι άλλα «φαραωνικά» έργα, όπως για παράδειγμα, το φράγμα του Αποσελέμη, ένα υπερκοστολογημένο έργο, που τελικά αποδείχθηκε ότι δεν έκανε; Και βλέπουμε ότι ένα φράγμα που είναι απαίτηση δεκαετιών μίας συγκεκριμένης περιοχής για να δώσει ανάσα περνάει μέσα από χίλια κύματα και σε τελική ανάλυση δεν πρόκειται να γίνει.

Το εδώ και τώρα είναι πραγματικά εδώ και τώρα. Διότι, οι προηγούμενες κυβερνήσεις, όπως και η δική σας, έδιναν πολλά «θα». Έτσι δίνετε και εσείς πολλά «θα». Μεταθέτετε, λοιπόν, ένα πρόβλημα, που πρέπει να λυθεί τώρα, στο μέλλον. Και πολύ φοβόμαστε ότι και αυτό θα έχει την ίδια τύχη όπως και πολλά άλλα έργα.

Θεωρούμε ότι δεν θα ωφεληθούν οι αγρότες της Μεσσαράς στο πλαίσιο αυτής της ασφυκτικής πολιτικής της Ευρωπαϊκής Ένωσης, της Κοινής Αγροτικής Πολιτικής, με τις αιρεσιμότητες που εσείς ο ίδιος δέχεστε, με τις δεσμεύσεις που έχετε απέναντι στην Ευρωπαϊκή Ένωση και γνωρίζοντας πάρα πολύ καλά ότι η Ευρωπαϊκή Ένωση δεν χρηματοδοτεί έργα, όπως φράγματα, αντιπλημμυρικά, αντισεισμικά έργα κ.λπ., που έχουν να κάνουν με την ίδια τη ζωή των ανθρώπων.

Ενώ την ίδια στιγμή συμβαίνουν όλα αυτά και υπάρχει αναγκαιότητα για όλα αυτά τα έργα, παρατηρούμε να δίνετε απλόχερα 2,5 δισεκατομμύρια ευρώ για τα F-16, να φτιάχνετε ένα ιδιωτικό αεροδρόμιο στο Καστέλι, στον κάμπο της Μεσσαράς, ανατολικά, βέβαια, αλλά που θα επηρεάσει συνολικά τον κάμπο της Μεσσαράς και θα καταστρέψει τους ανθρώπους και να φτιάχνετε εργοστάσια καύσης βιομάζας, που θα απλώσουν στον κάμπο της Μεσσαράς και σε ολόκληρη την Ελλάδα και θα ανατρέψουν όλες τις χρήσεις γης και, φυσικά, θα καταστρέψουν το περιβάλλον και θα μολύνουν και τον υδάτινο πλούτο.

Η κατασκευή του φράγματος είναι από τα έργα που θα μπορούσαν να συμβάλλουν στη συνολική ανάπτυξη της περιοχής, αλλά και στη χώρα και, μάλιστα, είναι και συμφέρουσα οικονομική λύση.

Θα μπορούσε, για παράδειγμα, να επιλύσει το υδατικό έλλειμμα μίας τόσο σημαντικής πεδιάδας –προσέξτε- με παραγωγή υπερπρώιμων κηπευτικών προϊόντων, δηλαδή δυναμικών καλλιεργειών. Θα λύσει το πρόβλημα υπερεκμετάλλευσης της υπόγειας υδρολογικής λεκάνης του κάμπου της Μεσσαράς. Θα συμβάλλει στην αξιοποίηση των εγχώριων παραγωγικών δυνατοτήτων της χώρας, στην αύξηση του αγροτικού εισοδήματος, στην κάλυψη διατροφικών αναγκών με φτηνά και ποιοτικά προϊόντα, στη μεταποίηση των αγροτικών προϊόντων, στον τουρισμό στις περιοχές νότια του Ηρακλείου, στη νότια θάλασσα: Αγία Γαλήνη, Μάταλα, Καλαμάκι, Καλοί Λιμένες, Καλημάρι, Πιτσίδια. Δηλαδή, θα δώσει μία συνολική ανάταση στην περιοχή.

Βέβαια, θα πει κάποιος: «Αρκεί ένα φράγμα για να λυθούν όλα αυτά;». Από μόνο του, όχι. Θα δώσει ανάσα και γι’ αυτό είμαστε εδώ και γι’ αυτό κάναμε την επίκαιρη ερώτηση.

Εμείς, όμως, θέτουμε ένα άλλο θέμα, κύριε Υπουργέ, διότι ο καπιταλιστικός δρόμος ανάπτυξης, τον οποίο έχετε επιλέξει και τον έχετε χαρακτηρίσει και ως δίκαιη ανάπτυξη, οδηγεί στην πραγματικότητα στο ξεκλήρισμα της μικρομεσαίας αγροτιάς και συμβάλλει κατά πολύ στο γεγονός ότι στην πραγματικότητα δεν είναι επιλέξιμα έργα αυτά, όπως τα φράγματα και τα εγγειοβελτιωτικά έργα, γιατί περί αυτού πρόκειται.

Εμείς προτείνουμε έναν διαφορετικό δρόμο και στην προκειμένη περίπτωση, η κατασκευή του φράγματος θα δώσει ανάσα στο εισόδημα, να μείνουν τα νοικοκυριά στον τόπο τους, να φτιαχτούν υποδομές. Απαιτείται, όμως, άλλη εξουσία. Απαιτείται, πραγματικά, τα μέσα παραγωγής και η γη να γίνουν κοινωνική ιδιοκτησία, με κεντρικό σχεδιασμό της οικονομίας, για να μπορούν να ικανοποιηθούν οι ανάγκες, να γίνουν και φράγματα και γιοφύρια, εγγειοβελτιωτικά έργα, ό,τι εν πάση περιπτώσει έχει ανάγκη ετούτος εδώ ο λαός. Αυτό, όμως, που απαιτείται είναι ο λαός να πάρει την υπόθεση στα χέρια του και να αμφισβητήσει αυτές τις πολιτικές που του κόβουν τη ζωή και του ίδιου και των παιδιών του, των οικογενειών του.

Σε κάθε περίπτωση, όμως, κύριε Υπουργέ, δεν είναι σχήμα λόγου το εδώ και τώρα. Εδώ και τώρα σημαίνει ότι πρέπει να δώσετε σαφή απάντηση στους κατοίκους της περιοχής, διότι πλέον τα όρια έχουν φτάσει σε ένα τέτοιο επίπεδο που δεν μπορούν να περιμένουν άλλο το πότε, εάν και εφόσον, το επιτρέψουν οι ευρωπαϊκές συνθήκες και η Κοινή Αγροτική Πολιτική.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε, κύριε Συντυχάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τέσσερις μαθητές και μαθήτριες και δύο εκπαιδευτικοί συνοδοί τους από το 23ο Δημοτικό Σχολείο Κερατσινίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, και την αναβάθμιση των F-16 χρειαζόμαστε και τις μονάδες παραγωγής βιομάζας χρειαζόμαστε και τις χρήσεις γης χρειαζόμαστε.

Το θέμα είναι ότι εδώ μιλάμε ότι είμαστε στον αγροτικό χώρο και αυτό το ποσό, περίπου 5,6 δισεκατομμύρια, που προβλέπεται να αναμοχλευθεί από το Πρόγραμμα Αγροτικής Ανάπτυξης, είναι ουσιαστικά το μόνο εργαλείο που έχουμε για να μπορέσουμε να υλοποιήσουμε αυτές τις πολιτικές που κι εσείς θέλετε κι εμείς θέλουμε. Το ζήτημα είναι: Τα χρησιμοποιούμε αυτά; Βεβαίως, τα χρησιμοποιούμε. Αν δεν θέλετε να τα χρησιμοποιήσουμε, είναι μια άλλη λογική να αναζητήσουμε το πώς κ.λπ..

Εμείς, λοιπόν, έχουμε αυτά τα συγκεκριμένα χρήματα και λέμε πάρα πολύ απλά ότι από την ώρα που η διαχείρισή τους γίνεται με συγκεκριμένους κανονισμούς, -αντιδρούμε στους κανονισμούς, όπως για παράδειγμα, σας είπα εγώ τώρα για την αιρεσιμότητα που δημιούργησε μεγάλο πρόβλημα- αλλά αυτή είναι η απόφαση. Διαφορετικά, δεν μπορούμε να τα διαχειριστούμε.

Επειδή, όντως, είπατε ότι αυτό το συγκεκριμένο έργο θα δώσει ανάσα, γι’ αυτό, παρ’ ότι το έργο είχε ουσιαστικά εγκαταλειφθεί, όπως σας είπα, τον Ιούνιο του 2016, με απόφαση του Γραμματέα, εντάχθηκε στο πρόγραμμα Αγροτικής Ανάπτυξης 2014-2020. Προβλέπεται κι ένα κριτήριο συμπληρωματικότητας, όπως σας είπα ότι θα ληφθεί υπ’ όψιν, εφόσον υποβληθεί. Δεν είμαι σίγουρος αν έχει προταθεί ή όχι από την περιφέρεια, είναι ένα θέμα κι αυτό. Το ζήτημα, όμως, είναι ότι εμείς, εφόσον ενταχθεί, -και με τα κριτήρια που είμαστε υποχρεωμένοι να βάλουμε, δεν γίνεται διαφορετικά- θα προσπαθήσουμε να προσχωρήσει.

Τώρα, επειδή βάλατε ένα σωρό άλλα ζητήματα εγώ θέλω να ξεκαθαρίσω το εξής. Είδατε προηγούμενα ότι κάναμε μία συζήτηση και όλες οι συζητήσεις έχουν σημείο αναφοράς την ΚΑΠ, το πρόγραμμα, πότε θα πάρουμε τις ενισχύσεις, πότε θα πάρουμε τις συγκεκριμένες συνδεδεμένες. Άρα, λοιπόν, τι θα κάνουμε στην προκειμένη περίπτωση; Πορευόμαστε, προσπαθώντας να τα διαχειριστούμε όσο γίνεται καλύτερα. Για παράδειγμα, υπήρξε μία αντίδραση όταν πληρώθηκε η βασική ενίσχυση, γιατί είδαν μερικοί να μειώνεται 4% και 5% το ποσό που πήραν, σε σχέση με την περασμένη χρονιά.

Ναι, μειώθηκε για τον απλούστατο λόγο ότι εμείς κάναμε μία παρέμβαση για την οποία πήραμε ένα ποσοστό 4,5% με 5% και το πήγαμε είτε στους νέους αγρότες, τους οποίους θέλουμε να εντάξουμε για να προχωρήσουν, είτε στις συνδεδεμένες ενισχύσεις, γιατί θέλουμε να ενισχύσουμε την αγροτοκτηνοτροφία, να ενισχύσουμε το άλλο συγκεκριμένο προϊόν στο πλαίσιο της πολιτικής που θέλουμε.

Εφόσον, λοιπόν, μας δίνεται η δυνατότητα αυτή, τότε βάζουμε τη δική μας σφραγίδα. Εάν δεν μπορεί να μας δοθεί, δεν μπορούμε και ακολουθούμε τους κανονισμούς που επιβάλλει η Κοινή Αγροτική Πολιτική.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Θα προχωρήσουμε στην τέταρτη με αριθμό 209/31-10-2017 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ**.** Σταύρου Τάσσουπρος τον Υπουργό Αγροτικής Ανάπτυξης και Τροφίμων,με θέμα «Μέτρα για τα κρούσματα ευλογιάς σε κοπάδια αιγοπροβάτων στη Λέσβο».

Τον λόγο έχει ο κ. Σταύρος Τάσσος για δύο λεπτά για την πρωτολογία του.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κύριε Υπουργέ, την κατάσταση στην Λέσβο την ξέρετε. Έχει κηρυχθεί σε κατάσταση έκτακτης ανάγκης. Και, βέβαια, η ανησυχία των κτηνοτρόφων της Λέσβου, αλλά και ιδιαίτερα των περιοχών Μανταμάδου, Αγίας Παρασκευής και τώρα και Στύψης, είναι μεγάλη μετά τα απανωτά κρούσματα ευλογιάς που αυτή την περίοδο θερίζουν τα κοπάδια τους. Από την πληροφόρηση, από την ενημέρωση που έχω πάνω από δυόμισι χιλιάδες ζώα έχουν θανατωθεί μέχρι τώρα.

Οι απώλειες, λοιπόν, είναι μεγάλες και πλήττουν, βεβαίως, τους μικρομεσαίους κτηνοτρόφους που οι αρχές -κράτος, περιφέρεια, δήμος- αντί να τους στηρίξουν με ουσιαστικά μέτρα, τους συμβουλεύουν το πώς ατομικά ο καθένας θα διαχειριστεί το θέμα, απειλώντας τους, μάλιστα, ότι εάν δεν συμμορφωθούν, θα έχουν να αντιμετωπίσουν τσουχτερά πρόστιμα, κατηγορώντας τους συγχρόνως ότι αποκρύπτουν την προσβολή του κοπαδιού τους για να αποφύγουν την θανάτωσή του.

Το Υπουργείο και η περιφέρεια είναι σε ρόλο Πόντιου Πιλάτου. Δεν τήρησαν καμμία από τις υποχρεώσεις τους για τον έλεγχο και περιορισμό της νόσου, όπως τάφρος απολύμανσης, θανάτωση ζώων και υγειονομική ταφή τους. Με ευθύνη τους η αρμόδια κτηνιατρική υπηρεσία της Λέσβου είναι υποστελεχωμένη με τέσσερις ουσιαστικά μόνο κτηνιάτρους, ενώ ο οργανισμός προβλέπει δεκατρείς. Πριν μερικά χρόνια υπηρετούσαν δώδεκα μόνιμοι κτηνίατροι.

Το αποτέλεσμα είναι να γίνονται ελάχιστοι κτηνιατρικοί έλεγχοι και οι κτηνοτρόφοι να αναγκάζονται να τα προπληρώσουν από τη τσέπη τους -ενώ είναι άγνωστο το εάν και πότε θα πάρουν πίσω τα χρήματά τους- όπως και το σύνολο των εξόδων για τη θανάτωση και τη διαχείριση του κοπαδιού.

Την ίδια στιγμή, ενώ συνθλίβονται από τη φοροληστεία και τα υπόλοιπα μέτρα που ισχύουν για όλο τον ελληνικό λαό, οι παραγωγοί εξαναγκάζονται να προκαταβάλλουν πάνω από 500 ευρώ για τη θανάτωση ενός κοπαδιού εκατό έως εκατόν πενήντα προβάτων, ενώ είναι επίσης άγνωστο τι θα γίνει στην περίπτωση που κάποιος παραγωγός δεν μπορέσει να διαθέσει τα χρήματα αυτά.

Επιπλέον, το ποσό που προβλέπεται με βάση την ισχύουσα νομοθεσία για την αποζημίωση των κοπαδιών, υπολείπεται κατά πολύ από την πλήρη αναπλήρωση του κόστους ανασύστασης των κτηνοτροφικών εκμεταλλεύσεων και την απώλεια σε ζωικό κεφάλαιο και παραγωγή, όταν μάλιστα ο κτηνοτρόφος του οποίου το κοπάδι έχει νοσήσει, δεν μπορεί να βάλει καινούριο κοπάδι εάν δεν περάσουν έξι μήνες.

Παρά τα συνεχή κρούσματα ευλογιάς στο νησί τα τελευταία χρόνια και παρά τις προειδοποιήσεις και υποδείξεις από τις 20-02-2017 των αρμοδίων κτηνιατρικών υπηρεσιών του Υπουργείου για αύξηση της επιτήρησης, κανένα απολύτως μέτρο δεν πάρθηκε για την ουσιαστική προφύλαξη από τη νόσο και κυρίως δεν προσλήφθηκαν οι αναγκαίοι κτηνίατροι για τον σκοπό αυτό.

Οι αγροτικοί, λοιπόν, και κτηνοτροφικοί σύλλογοι της Λέσβου έχουν θέσει μια σειρά αιτημάτων που περιλαμβάνουν: Την άμεση πληρωμή όλων των εξόδων που έχουν προκαταβάλλει για την υλοποίηση του προγράμματος εκρίζωσης της νόσου, την πλήρη αποζημίωση με βάση το ζωικό κεφάλαιο και την έκτακτη επιδότηση για αγορά ζωοτροφών, το πάγωμα, των χρεών των πληγέντων στις τράπεζες και την εφορία, την απαλλαγή τους από τον ΕΝΦΙΑ, ΕΦΚΑ, φόρο εισοδήματος, την εγγραφή τους ως «άνεργοι» στον ασφαλιστικό τους φορέα. Διότι τι θα κάνουν αυτοί οι άνθρωποι για έξι μήνες όταν δεν θα μπορούν να βάλουν καινούριο κοπάδι, αν το κοπάδι τους νοσήσει;

Επιπλέον, αιτούνται τη στελέχωση των κρατικών κτηνιατρικών υπηρεσιών και ιδιαίτερα της κεντρικής κτηνιατρικής υπηρεσίας, την επαναλειτουργία του κτηνιατρείου του Μανταμάδου, αλλά και των άλλων έξι κτηνιατρικών κέντρων -είναι επτά στο σύνολο δηλαδή- που λειτουργούσαν πριν. Τώρα έχουν μείνει μόνο τρία και ουσιαστικά κανένα απ’ αυτά δεν λειτουργεί. Και όταν λέω για τρία κτηνιατρικά κέντρα, εννοώ σε τρεις περιοχές, στο Μανταμάδο, στο Ίππειος και στην Καλλονή.

Επίσης, έχουν θέσει ως αίτημα τη δωρεάν εξασφάλιση των απαραίτητων για την εκρίζωση της νόσου υποδομών από το κράτος, τη λήψη μέτρων προστασίας στις πύλες εισόδου του νησιού, τον έλεγχο των ζωοτροφών, την ενημέρωση του καταναλωτικού κοινού από υπεύθυνους επιστήμονες.

Σας ρωτάμε, λοιπόν, τι θα κάνετε για να υλοποιήσετε τα δίκαια αυτά αιτήματα και επίσης για να μην επεκταθεί η νόσος και να αποφευχθούν αντίστοιχα φαινόμενα στο μέλλον.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Τάσσο.

Κύριε Υπουργέ, παρακαλώ, έχετε τον λόγο για την πρωτολογία σας, για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, συμμερίζομαι την αγωνία σας και την ανησυχία σας. Θα σας απαντήσω καταρχήν στο μεγάλο θέμα της στελέχωσης των κτηνιατρικών υπηρεσιών και βεβαίως των αποζημιώσεων, για να μπορέσετε στη δευτερολογία σας να τοποθετηθείτε και μετά θα πούμε τι άλλα μέτρα παίρνουμε.

Για τη στελέχωση των κτηνιατρικών υπηρεσιών έχουμε εξασφαλίσει από την Ευρωπαϊκή Επιτροπή χρηματοδότηση για την εφαρμογή προγράμματος επιτήρησης για τέσσερα νοσήματα, τα οποία είναι ο αφθώδης πυρετός, οζώδης δερματίτιδα των βοοειδών, πανώλη των μικρών μηρυκαστικών και η ευλογιά. Βεβαίως, ο βασικός μας σκοπός είναι -για αυτό και χρηματοδοτεί η Ευρωπαϊκή Ένωση- η διαφύλαξη των συνόρων της Ευρωπαϊκής Ένωσης από την εκδήλωση νέων επιζωοτιών.

Έχει, λοιπόν, στο πλαίσιο του προγράμματος αυτού δρομολογηθεί ενίσχυση των κτηνιατρικών υπηρεσιών της Λέσβου -μέσα βεβαίως από την Περιφέρεια του Βορείου Αιγαίου- με την πρόσληψη πέντε κτηνιάτρων.

Επίσης, με εγκριτική απόφαση τον Απρίλη του 2017 του Υπουργείου Εσωτερικών έχει εγκριθεί η κάλυψη δέκα θέσεων στο βόρειο Αιγαίο με ειδικότητες τις οποίες μπορεί η ίδια η περιφέρεια να καθορίσει.

Πρόσφατα, βέβαια, -και το ξέρετε κιόλας- προχωρήσαμε άμεσα στη μετακίνηση δύο υπαλλήλων από το Τμήμα Αγροτικής Ανάπτυξης της Λέσβου στη Διεύθυνση Κτηνιατρικής, για να μπορέσουμε να συνδράμουμε στο βαρύ φορτίο που όντως υπάρχει.

Θέλω να σας πω ότι αυτές τις δυνατότητες έχουμε. Ξέρετε και τις δεσμεύσεις που έχουμε. Οι ανάγκες ειδικά σε κτηνιάτρους είναι προτεραιότητά μας. Έχω πει πόσες φορές ότι δεν πρόκειται να συμφωνήσω για προσλήψεις στο Υπουργείο αν δεν ξεκινήσουμε από τους κτηνιάτρους, γιατί είναι τεράστιο το πρόβλημα.

Βεβαίως, σχετικά με την αποζημίωση των κτηνοτρόφων -και εννοούμε αυτούς που εξαιτίας της ευλογιάς θανατώθηκε υποχρεωτικά ο πληθυσμός- έχει εκδοθεί σχετική υπουργική απόφαση για την έγκριση προγράμματος οικονομικών ενισχύσεων και για το 2017. Το λέω, γιατί οι κάτοχοι των αιγοπροβάτων που είχαν οδηγηθεί σε υποχρεωτική θανάτωση το 2016 και το 2017, ήδη έχουν πάρει τις αποζημιώσεις τους. Μάλιστα, γι’ αυτά που έχουμε μέχρι τις 7-9-2017 υπάρχει σχετική υπουργική απόφαση για να καλυφθούν και αυτά. Αυτήν την ώρα είναι στη Διεύθυνση Οικονομικών.

Επίσης, στην ίδια κοινή υπουργική απόφαση θα προβλεφθεί η καταβολή του 100% όλων των λειτουργικών δικαιολογημένων δαπανών που πραγματοποιούνται για να αντιμετωπιστεί αυτή κατάσταση, για να ληφθούν τα μέτρα επιζωοτίας.

Ακόμη, στις επιλέξιμες δαπάνες περιλαμβάνονται και οι δαπάνες αποζημίωσης στους εκτροφείς που αναγκάζονται να προβούν σε αυτές τις διαδικασίες, δαπάνες διάθεσης των θανατωμένων ζώων, των προϊόντων σε συγκεκριμένες μονάδες επεξεργασίας. Δηλαδή, θέλω να σας πω πως με αυτές τις διαδικασίες όποιο μεγάλο πρόβλημα υπάρχει, καλύπτεται.

Θέλω, όμως, να ξεκαθαρίσω και δυο πράγματα άλλα. Το πρώτο είναι ότι δεν υπάρχει καμμία περίπτωση να επηρεαστούν οι ενισχύσεις όσων έχουν υποστεί αυτές τις επιπτώσεις. Ήδη υπάρχει σχετική υπουργική απόφαση -είναι προς υπογραφή αυτήν την ώρα- ότι για περιπτώσεις ανωτέρας βίας -προβλέπεται εξάλλου- όπως είναι η συγκεκριμένη περίπτωση, δεν θα θιχθεί ούτε ένα ευρώ από τις αποζημιώσεις.

Επίσης, επειδή εγώ σας λέω ότι δικαιολογημένα βάζετε εσείς το ότι πρέπει να ενισχυθούν, πρέπει να μην ξεχνάτε ότι την περυσινή χρονιά τα περίπου 1,5 εκατομμύριο ευρώ, που πήραμε ως ενίσχυση από την Ευρωπαϊκή Επιτροπή για την αντιμετώπιση των προβλημάτων στον γαλακτοκομικό τομέα, κρίναμε ότι θα κατευθυνθούν στους αιγοπροβατοτρόφους του βορείου Αιγαίου. Κι όταν μιλάμε για αιγοπροβατοτρόφους του βορείου Αιγαίου σημαίνει ότι ένα μεγάλο μέρος από αυτό το 1,5 εκατομμύριο δόθηκε στους αιγοπροβατοτρόφους της Λέσβου. Και το λέω αυτό γιατί βλέπω -δεν σας αφορά εσάς αυτό- κάτι ανακοινώσεις, ιδιαίτερα από την Αξιωματική Αντιπολίτευση, η οποία από τη μια μεριά λέει «Γιατί δεν πήρατε, δεν κάνατε εκείνο» και από την άλλη λέει «Να το κρατήσουμε λίγο χαμηλά το πράγμα, διότι έχει επιπτώσεις».

Αντιλαμβάνεστε, λοιπόν, σε τι διαδικασίες κινούμαστε, που πρέπει οπωσδήποτε να τα λαμβάνουμε όλα σοβαρά υπ’ όψιν.

Αυτά όσον αφορά τις αποζημιώσεις και τους κτηνιάτρους.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις εκπαιδευτικοί συνοδοί τους από το 4ο Δημοτικό Σχολείο Τρίπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Τάσσο, έχετε τον λόγο για τη δευτερολογία σας για τρία λεπτά.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κύριε Υπουργέ, αν το «εδώ και τώρα», που έβαλε πριν ο σύντροφός μου Βουλευτής, ισχύει μια φορά για το φράγμα, το «εδώ και τώρα» ισχύει δέκα φορές. Πρέπει να δοθούν απαντήσεις εδώ και τώρα για το καυτό αυτό πρόβλημα!

Και να αναφερθώ στα ζητήματα που θίξατε στην απάντησή σας.

Είπατε ότι υπάρχει πρόβλεψη για πέντε κτηνιάτρους. Πότε θα προσληφθούν αυτοί οι πέντε κτηνίατροι; Είπατε ότι μετακινήσατε δύο υπαλλήλους. Σε κάθε περίπτωση, βέβαια, υπολείπονται κατά πολύ από τους δεκατρείς που προβλέπει αυτός ο οργανισμός, όταν πριν δέκα χρόνια ή και λιγότερα, υπηρετούσαν δώδεκα μόνιμοι κτηνίατροι. Αντί, λοιπόν, αυτοί να τριπλασιαστούν υποτριπλασιάστηκαν, από δώδεκα έγιναν τέσσερις, αντί από δώδεκα να γίνουν τριάντα έξι, για να καλύπτουν πραγματικά τις ανάγκες ενός νησιού με τετρακόσιες πενήντα χιλιάδες αιγοπρόβατα και βοοειδή.

Τώρα, όσον αφορά την αποζημίωση, δύο ζητήματα: Πρώτον, αν και πότε θα δοθεί και δεύτερον, ποιο είναι το ύψος αυτής της αποζημίωσης. Το ύψος που δίνετε, δεν αρκεί ούτε καν για να αναπληρώσει τα ζώα που χάθηκαν. Όμως, δεν είναι μόνο τα ζώα που χάνονται. Είναι η παραγωγή τους, είναι αυτά που θα γεννήσουν, είναι το γάλα που παράγουν. Γι’ αυτό και οι κτηνοτρόφοι ζητούν η αποζημίωση να γίνεται με βάση την παραγωγή και όχι την αντικατάσταση ενός ζώου, δηλαδή τα 80-90 ευρώ, που δίνετε θα έπρεπε, τουλάχιστον, να είναι 200 ευρώ για να μπορέσει να ισχύσει αυτό που λέμε «με βάση την παραγωγή».

Δεν απαντήσατε, όμως, καθόλου σε άλλα ερωτήματα. Τι θα γίνει με το πάγωμα των χρεών στις τράπεζες και την εφορία, τι θα γίνει με την απαλλαγή από τον ΕΝΦΙΑ, τι θα γίνει με την εγγραφή τους ως «άνεργοι»; Οι άνθρωποι αυτοί, οι κτηνοτρόφοι, όταν το κοπάδι τους εξολοθρεύεται, θανατώνεται για ευνόητους λόγους, τι θα κάνουν για έξι μήνες που δεν θα έχουν κανένα έσοδο; Δεν μπορούν ούτε καν να βάλουν καινούριο κοπάδι, γιατί αυτό πρέπει να γίνει μετά από έξι μήνες. Τι θα κάνουν αυτοί οι άνθρωποι. Πώς θα ζουν;

Τι θα γίνει με τα άμεσα μέτρα όσον αφορά τις τάφρους απολύμανσης; Θα γίνουν; Και αν θα γίνουν, ποιος θα αναλάβει το κόστος τους;

Επίσης, τι θα γίνει με τον έλεγχο των ζωοτροφών;

Εδώ υπάρχουν πληροφορίες ότι σταματούν διάφορες χώρες της Ευρωπαϊκής Ένωσης τις εισαγωγές γάλακτος, τυριών, τυροκομικών και κτηνοτροφικών προϊόντων από τη χώρα μας λόγω αυτού του προβλήματος. Τι θα γίνει με αυτό το θέμα;

Εδώ και τώρα, λοιπόν, πρέπει να δοθούν άμεσες απαντήσεις σε αυτά τα προβλήματα. Εδώ και τώρα!

Βέβαια, εσείς εφαρμόζετε μια συγκεκριμένη πολιτική και όλοι ξέρουμε ποιος είναι ο στόχος αυτής της συγκεκριμένης πολιτικής, της περίφημης Κοινής Αγροτικής Πολιτικής: Να εξαφανίσει τους μικρούς και τους μεσαίους αγρότες και κτηνοτρόφους και να υποστηρίξει τις μεγάλες ιδιωτικές επιχειρηματικές μονάδες και εκεί οι όποιοι θα δουλεύουν σε αυτές, να δουλεύουν με συνθήκες σύγχρονης δουλείας, με 200 και 300 ευρώ, όπως και οι υπόλοιποι εργαζόμενοι στη χώρα μας, όταν βρουν δουλειά, γιατί τα δίνετε όλα στο κεφάλαιο για να κάνει τις περίφημες επενδύσεις στο όνομα της ανταγωνιστικότητας.

Αυτή είναι η ανάπτυξη, που ευαγγελίζεσθε, η περίφημη δίκαιη ανάπτυξη, η οποία, βέβαια, είναι για το 1%, ενώ το υπόλοιπο 99% θα πληρώνει τη νύφη μια ζωή.

Αυτό θέλετε να κάνετε. Γι’ αυτό εμείς λέμε ότι αν ο κόσμος δεν ξεσηκωθεί και δεν πάρει ο ίδιος την ευθύνη στα χέρια του, να οικοδομήσει μια άλλη κοινωνία, θα πηγαίνουμε από το κακό στο χειρότερο.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε συνάδελφε.

Είναι πολύ ενδιαφέρουσα η ερώτηση. Και εμένα μου γεννιέται η εξής απορία, αν μου επιτρέπετε, επειδή δεν γνωρίζω το θέμα, αλλά είναι πολύ ενδιαφέρον: Όλα τα ζώα, που ασθενούν και ενταφιάζονται, πού ενταφιάζονται; Ποιος αναλαμβάνει τον τρόπο ταφής εκατοντάδων ζώων; Μου έχει κινήσει κι εμένα το ενδιαφέρον.

Σας ευχαριστώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όντως, είναι σοβαρή η ερώτηση, πρωτίστως διότι πρόκειται για μια επιζωοτία η οποία είναι πολύ επιθετική, έχει μεγάλη μεταδοτικότητα και κυρίως υψηλή διεισδυτικότητα. Άρα, όντως πρέπει να δούμε τα συγκεκριμένα θέματα εδώ και τώρα. Και αυτό προσπαθούμε να κάνουμε. Για αυτόν ακριβώς τον λόγο ενεργοποιήσαμε σχέδιο εκτάκτου ανάγκης. Μπορεί ιδιαίτερα η περιφέρεια, η τοπική αυτοδιοίκηση –το λέω από εδώ, δεν ξέρω αν το έχει κάνει- να κηρύξει την περιοχή σε κατάσταση έκτακτης ανάγκης, που σημαίνει ότι αν κινηθούν οι διαδικασίες, μπορούν μερικά θέματα από αυτά, που είπατε, σχετικά με υποχρεώσεις, ΕΝΦΙΑ, χρέη προς το δημόσιο κ.λπ., να μπουν μέσα από μια διαδικασία μετατόπισης, αντιμετώπισης του συγκεκριμένου προβλήματος. Όμως, δεν είναι της αρμοδιότητας της δικιάς μας και αντιλαμβάνεστε ότι μέχρι εκεί που μπορούμε, απλώς θα συμβουλεύσουμε τον κόσμο, που πραγματικά έχει πρόβλημα.

Όμως, πρέπει να ξέρουμε ότι ιδιαίτερα σε τέτοιες επιζωοτίες χρειάζεται μια συνεργασία όλων -δεν είναι μόνο οι κτηνιατρικές υπηρεσίες, η τοπική αυτοδιοίκηση, το Λιμενικό, οι αστυνομικές αρχές- για να μπορούμε και να παρακολουθούμε και να αποτρέψουμε τυχόν εξαγωγές, μετακινήσεις ζώων, που δεν επιτρέπεται από την ώρα που βρίσκεται σε εξέλιξη μια τέτοια επιζωοτία. Το λέω, διότι είπατε πριν ότι απαγορεύεται. Αυτό είναι. Η Ευρωπαϊκή Ένωση, όταν υπάρχουν τέτοιου είδους επιζωοτίες απαγορεύει να μετακινούνται και παίρνει αυστηρά μέτρα. Και εκεί καταλαβαίνετε και εσείς και εμείς ότι έχουν άλλο πρόβλημα, οικονομικής φύσης. Δεν είναι ότι χάσαμε τον πληθυσμό μας, δηλαδή θανατώθηκε, όπου εκεί θα υπάρξει σχετική αποζημίωση, αλλά υπάρχει το μεγάλο ζήτημα της απώλειας εισοδήματος.

Όμως, θέλω να είμαι ειλικρινής. Όταν σας είπα προηγουμένως ότι καταφέραμε να δώσουμε πέρυσι 1,5 εκατομμύριο ευρώ με πολύ σκληρή αιτιολόγηση, δεν μπορώ εγώ αυτήν την ώρα να σας πω κάτι εάν δεν έχει υπάρξει κάποια αποτίμηση της απώλειας. Θα τα δούμε στη διαδρομή όλα αυτά. Δεν γίνεται διαφορετικά.

Άρα το ζητούμενο αυτήν την ώρα είναι να προσπαθήσουμε όσο το δυνατόν όλοι μαζί να περιορίσουμε την επέκταση της συγκεκριμένης ασθένειας.

Από εκεί και πέρα, λοιπόν, εμείς -όπως σας είπα, έχουμε διαρκείς συνεδριάσεις και συνεργαζόμαστε με την τοπική αυτοδιοίκηση και με την περιφέρεια- θα προσπαθήσουμε όσο το δυνατόν να κάνουμε αυτό που σας είπα από την αρχή, δηλαδή να βοηθήσουμε όσο γίνεται.

**ΠΡΟΕΔΡΕΥΩΝ (Δημήτριος Καμμένος):** Η τρίτη με αριθμό 157/26-10-2017 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υποδομών και Μεταφορών, με θέμα: «Ημιτελές ακόμα και μετά τη λήξη της προθεσμίας παράδοσης το σχολείο Αρχαγγέλου Ρόδου», δεν θα συζητηθεί λόγω κωλύματος του ερωτώντος Βουλευτή.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με τη συναίνεση του Σώματος και ώρα 11.28΄ λύεται η συνεδρίαση για αύριο, ημέρα Παρασκευή 3 Νοεμβρίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**